text:
1:1 Ri lamba pamulana naria mamimo Tesa nu Alatala. Tesa haitu nosanggani-nggani ante Alatala, bo Ia nasimbayu nte Alatala. 2 Lako ri lamba pamulana Tesa nu Alatala nosanggani-nggani ante Alatala. 3 Iamo nipopale nu Alatala nompajadi pura-pura anu naria. Nau sangaya ledo ria nipajadi ane ledo lako nte Ia. 4 Iamo puna katuvua nabelo, bo katuvua nabelo nompakareme pekiri nu manusia. 5 Reme haitu nevanta ri kalandana ri dunia hitu. Bo kalanda haitu ledo ntoto nompakule mompepayana. *1:5 Kalandana haitu ledo ntoto nompakule mompepayana. Tafsiran ntanina: kalandana haitu ledo ntoto nompakule nompahana.* 6 Naria saito tona nosanga i Yohanes *1:6 Yohanes . Haitumo, Yohanes Topediu.* . Ia nakava nisuro nu Alatala. 7 I Yohanes nakava nosabi nompopaisani reme haitu, ala pura-pura manusia mamala momparasaya. 8 Ia mboto ledo reme haitu, ia aga notesa nompopaisani reme haitu. 9 Reme haitu reme nakana anu nakava ri dunia mompakareme pura-pura manusia. 10 Tesa nu Alatala naria mamimo ri dunia, tapi nau Ia nipopale nu Alatala nompajadi dunia, manusia ri dunia ledo nadota nangisaniNa. 11 Ia nakava ri ngataNa mboto *1:11 ngataNa mboto , haitumo Ia nakava nte toYahudi.* , tapi tona ri ngataNa haitu ledo nadota nantarima Ia. 12 Tapi isema-sema nantarima Ia bo nomparasaya Ia, nidekeikaNa kuasa majadi ana-ana nu Alatala. 13 Ira najadi ana-ana nu Alatala ledo sabana nipoanaka ntotuara, atau lako ri dota manusia bara dota ntuamara. Tapi sabana Alatala mboto nompajadi ira anaNa. 14 Ia anu niuli Tesa nu Alatala haitu najadi manusia bo nonturo ri tatanga kami ri dunia hitu. Bo nikita kami kuasaNa bo kaogeNa, haitumo kuasa bo kaoge nitarimaNa lako nte TuamaNa apa Ia AnaNa saito-itoNa. Iamo sampe nisanita mpuu Alatala bo toveNa ka kita. 15 I Yohanes nompopaisani ka todea isema niuli Tesa nu Alatala haitu. Nongaremo ia, "Hitumo Ia anu niuliku bara ipia. Niuliku kana maria tona makava ri puriku anu naogepa pade yaku. Ia naogepa pade yaku sabana lako ri lamba pamulana dopame yaku nipoanaka naria mamimo Ia." 16 Naoge mpuu tove i Yesus Kristus ka kita sampe ledo ria kaupu-upuna belo nidekeiNa ka kita. 17 Lako nte Nabi *Musa nitarimata Atura-atura agama. Tapi lako nte i Yesus Kristus sampe mpuu-mpuu nisanita Alatala bo toveNa ka kita. 18 Dopa naria saitoa tona nanggita Alatala. Tapi AnaNa saito-itona anu nasimbayu nte Alatala bo narapa nte Ia, Iamo nompopaisani Alatala ka kita. 19 Pakeni-pakeni *ntoYahudi ri ngata Yerusalem nantudu bara sako-ndua *topanggeni pesomba bo *toLewi hau nte i Yohanes Topediu mompekutana ia ivei: "Isema kakanana komiu tutu?" 20 Nangepe haitu, ledo nitabuniaka i Yohanes nuapa-nuapa tapi nitovontoona, "Yaku hii ledo *Magau Topepakasalama anu nijanji nu Alatala." 21 Bo nipekutanara vai ia, "Ane ivesia, isema tano komiu? Bara komiumo tu Nabi *Elia?" Nesana i Yohanes, "Ledo." Bo nekutana vaimo ira, "Bara komiumo tu *nabi anu nijanji nu Alatala makava bara maipia?" *1:21 nabi anu nijanji nu Alatala makava bara maipia: niparasaya ntoYahudi kana makava saito nabi mompopaisani kakava nu Magau Topepakasalama. Peinta Ulangan 18:15, 18.* Nesana i Yohanes, "Ledo muni." 22 Bo nanguli vaimo ira, "Ane ivesia, uli ka kami isema kakanana komiu ala mamala ratesa kami ka tona nantudu kami tumai. Kakanana isema komiu?" 23 Nesana i Yohanes, "Yakumo hii tona nitesa Nabi Yesaya nggaulu ivei: 'Naria saito tona nongare-ngare ri karava bai: pakasadia dala ka Tupu!' " ( 1:23 Yesaya 40:3) 24 Ira bara sako-ndua haitu anu nitudu *ntoFarisi. 25 Ira muni nompekutana ia, "Ane komiu ledo Magau Topepakasalama, ledo Nabi Elia, bo ledo muni nabi nijanji nu Alatala makava, nakuya tano komiu nombadiu tona? Ante kuasa isema?" 26 Nesana i Yohanes, "Yaku nombadiu tona ante uve tandana ira najea lako ri dosara. Tapi ri tatangamiu naria saito tona dopa nisanimiu. 27 Ia haitu makava maliu yaku. Tapi Ia naogepa pade yaku sampe nau mombavole lui sapatuNa, ledo masipato yaku." 28 Pura-pura haitu najadi ri ngata Betania *1:28 ngata Betania: naria ngata Betania ntanina napara ngata Yerusalem. Peinta Yohanes 11:1; 12:1.* ri sambote Binangga Yordan ri ponturo i Yohanes nombadiu tona. 29 Eo kamailena i Yohanes nanggita i Yesus nakava tumai nanggaparai ia, bo niulina ka tona hamai, "Peintamo! Tumaimo *Ana Bimba nipakasadia nu Alatala anu mompakalali dosa manusia! 30 Iamo nitesaku bara ipia tempo niuliku ka komiu kana makava saito tona ri puriku anu naogepa pade yaku, sabana dopame yaku nipoanaka, naria mamimo Ia lako ri lamba pamulana. 31 Yaku mboto bara ipia dopa nisaniku Ia haitu Magau Topepakasalama. Tapi patuju kakavaku mombadiu tona ante uve, ala Ia rapopaisani ka *toIsrael." 32 Bo naria muni tesa i Yohanes ntanina ivei: "Nikitaku Nosa Gasa nu Alatala nanau lako ri langi nolenje mpo tonji banggebodo netuu ri karoNa. 33 Tempo haitu, dopa nisaniku Ia Magau Topepakasalama. Tapi Alatala anu nantudu Yaku mombadiu tona ante uve, Iamo nanguli ka yaku bara ipia ivei: 'Ane nukita Nosa GasaKu manau metuu ri tona saito, Ia haitumo mombadiu tona ante *Nosa GasaKu.' " 34 Bo i Yohanes nompapola tesana, "Yaku mboto nanggita kajadia haitu bo nombasabiki: Iamo mai *Ana nu Alatala!" 35 Eo kamailena naria vaimo i Yohanes nosanggani-nggani ante randua topangoseaka ia. 36 Tempo nikitara i Yesus noliu ri sia, nangulimo i Yohanes, "Peintamo! Haitumo *Ana Bimba nu Alatala!" 37 Tempo randua topangoseaka i Yohanes haitu nangepe tesana, haumo ira nangoseaka i Yesus. 38 I Yesus neili ntaliku nanggita ira nangoseaka Ia. Bo nipekutanaNa, "Nuapa nielomiu?" Nesanamo ira randua, "Rabi, ri umba ponturoMiu?" (Batuana Rabi, Guru.) 39 Nesana i Yesus, "Kaimo ala rasanimiu." Tempo haitu nitasere tinti ampa nggoviana. Jadi hau mpuumo ira randua nanggita ponturo i Yesus. Bo ira nosanggani ante Ia eo haitu. 40 I Andreas saito lako ri ira randua anu nangepe tesa i Yohanes pangane, hau nioseakanamo i Yesus. I Andreas nosampesuvu nte i Simon Petrus. 41 Naliu i Andreas nosinggava nte i Yesus, haumo ia nasalisa nangelo sampesuvuna i *Simon bo nanguli, "Kami nosinggava nte Mesias!" (Batuana "*Magau Topepakasalama anu nijanji nu Alatala". Riara basa Yunani "Kristus".) 42 Bo nikeninamo i Simon hau nte i Yesus. Tempo ira nakava hamai, nikita i Yesusmo i Simon bo niuliNa, "Iko Simon ana i Yohanes *1:42 Yohanes: ri basa Ibrani sangana i Yona atau i Yunus. Peinta Matius 16:17.* . Tapi nompamula sii-sii sangamu i *Kefas." (Kefas nasimbayu batuana ante Petrus, batuana, "vatu".) 43 Eo kamailena i Yesus nonia hau ri bagia Galilea. Ia nompotomu i Filipus, bo niulikaNa, "Kaimo, oseakamo Yaku." 44 I Filipus haitu tona lako ri ngata Betsaida, haitumo ngata ponturo i Andreas bo i Petrus. 45 Bo hau i Filipus nosinggava nte i Natanael bo niulikana, "Kami nosinggava nte tona nitesa Nabi Musa riara Buku Atura Agama bo nitesa ri Buku Nabi-nabi ntanina, haitumo i Yesus lako ri ngata Nazaret, ana i Yusuf." 46 Tapi nesanamo i Natanael, "Ah! Ledo nisarumakaku anu nabelo meumba lako ri ngata Nazaret!" Nanguli Filipus ka ia, "Kaimo. Peinta mbotomo!" Bo hau mpuumo i Natanael. 47 Tempo i Yesus nanggita i Natanael nakava nte Ia, niulikaNa, "Peintamo! Hitumo saito *toIsrael mpuu! Ledo ntoto naria katenggona." 48 Nangepe tesa haitu nanguli i Natanael ka i Yesus, "Berimba sampe nisaniMiu yaku?" Nesanamo i Yesus, "Dopame i Filipus hau nompokio iko, nikitaKumo iko hamai ri puna kayu *ara." 49 Nangepe tesa haitu nangulimo i Natanael, "Guru, Komiumo *Ana nu Alatala! Komiu mpuu-mpuu magau ntoIsrael!" 50 Nanguli i Yesus ka ia, "Iko nomparasaya sabana niuliKu nikitaKu iko hamai ri puna kayu ara. Tapi kana mukita kajadia nabarakapa pade kajadia haitu." 51 Bo niuli i Yesus ka pura-pura ira, "Pariaramo tesaKu hitu, rakitamiu langi matebuka bo *malaeka-malaeka nu Alatala manau mompene ri ngayoKu, *Ana nu Manusia." *1:51 Peinta Kajadia 28:12. I *Yakub nggaulu nanggita malaeka nanau nompene ri tangga. Patuju i Yesus, haitu majadi tandana Ia nipelisi nu Alatala movia pokarajaaNa haitu.*
2:1 Rombongi kaliuna kajadia haitu, naria posusa ponika ri ngata Kana ri bagia Galilea. Tina Yesus naria hamai. 2 I Yesus bo anaguruNa muni nigaga hau ri posusa haitu. 3 Da ranja mposusa, naotimo uve *anggur. Jadi nanguli tina Yesus ka Ia, "Domo ria uve anggurra. Naoti puramo." 4 Nanguli i Yesus ka tinaNa, "Ina, nakuya niulimiu ka Yaku? Dopa nakava tempona Yaku mompopakita kuasaKu." 5 Bo nangulimo tinaNa ka topokarajaa ri posusa haitu, "Poviamo nuapa-nuapa ratuduNa ka komiu ngena." 6 Ri sia naria aono gumba mbaso nipovia lako ri vatu nipasadia rapomboli uve rapotoposi kada bo pale nangoseaka ada-ada ntoYahudi. Sangu gumba haitu, isina saatu lite uve. 7 Nanguli i Yesus ka topokarajaa ri posusa haitu, "Isimo gumba-gumba haitu ante uve." Jadi niisira mpuumo sampe naponu. 8 Naupu haitu nanguli i Yesus, "Sibumo sakide uve haitu, bo kenimo ka tupu mposusa." Jadi nikeniramo uve haitu ka tupu mposusa. 9 Tupu mposusa haitu nompetami sakide uve nikenira. Domo aga uve nggoo, najadi uve anggurmo. Ledo nisanina lako ri umba uve anggur haitu. Aga tona nombasibu uve pangane nangisani. Naupu tupu mposusa nompetami uve anggur haitu, nipokiona boti langgai 10 bo niulikana, "Biasana tona nompatala uve anggur tobelona ntani ruru, bo ane torata nabasamo nanginu pade nipatala ka ira uve anggur biasa. Tapi komiu, nibolimiu uve anggur tobelona sampe sii-sii!" 11 Haitumo kabaraka pamulana nipovia i Yesus tempo Ia ri ngata Kana ri bagia Galilea. Ia nompopakita kuasaNa ante kabaraka haitu bo ana-anaguruNa nomparasaya Ia. 12 Naupu posusa haitu i Yesus hau ri ngata Kapernaum nosanggani-nggani ante tinaNa bo sampesuvu-sampesuvuNa bo ana-anaguruNa. Bo ira nonturo hamai bara sako-mbongi kasaena. 13 Naparapa *Eo Mbaso Paskah ntoYahudi, haumo i Yesus ri ngata Yerusalem. 14 Ri doyata nu *Banua nu Alatala nipeintaNa tona nobalu-balu japi, bimba bo tonji banggebodo. Bo naria muni toposula doi *2:14 toposula doi: naria sangaya doi nipakatantu rapake riara Banua nu Alatala. Ledo nidekei doi *Roma rapake, jadi tona kana nosula doira.* nonturo hamai. 15 Nanggita haitu, i Yesus novia cambu lako ri kaloro bo nipopalaiNa pura-pura ira lako ri Banua nu Alatala nosanggani-nggani ante bimba bo japi haitu. Bo doi ntoposula doi nikamburakaNa bo meja-mejara nisumbolinakaNa. 16 Bo niulikaNa topobalu tonji banggebodo haitu, "Keni haumo pura-pura anu tutu lako ri sii! Banua nTuamaKu nee rapajadi banua pogade!" 17 Nanggita pokainggu i Yesus haitu, nitora nu ana-anaguruNamo anu nitulisi riara Buku Gasa ivei: "Pepotoveku ka banuaMiu, Pue, mompakamate yaku." ( 2:17 Mazmur 69:9) 18 Naupu haitu pakeni-pakeni ntoYahudi nangeva i Yesus bo nanguli, "Kabaraka nuapa rapoviaMu tandana Iko nakuasa nompopalai tona ivesia?" 19 Nesana i Yesus, "Geromo banua nu Alatala hitu bo Kubangu mpanjili riara tempo talu-eo." 20 Nanguli vai *toYahudi, "Ba! Tona nokarajaa patapulu bo ono-mpae kasaena novia Banua nu Alatala hitu. Berimba Iko mamala mombabanguna mpanjili riara talu-eo?" 21 Tapi banua nu Alatala nipatuju i Yesus haitumo karoNa mboto. 22 Naliu i Yesus natuvu mpanjili lako ri kamateNa, nitora nu anaguruNamo tesaNa hitu. Bo niparasayaramo anu nitulisi riara Buku Gasa bo anu nitesa i Yesus mboto. 23 Tempo i Yesus da naria ri ngata Yerusalem tempo *Posusa Paskah, nadeamo tona nomparasaya Ia sabana nikitara kabaraka-kabaraka nipoviaNa. 24 Tapi i Yesus mboto ledo nomparasaya ira sabana nisaniNa isi rara ntaira pura-pura. 25 Ledo paraluu tona mompakalanto inggu manusia ka Ia sabana nisaniNa puramo isi rara ntai manusia.
3:1 Naria saito *toFarisi nosanga i Nikodemus. Ia pakeni agama ntoYahudi. 2 Ia nakava nte i Yesus tempo nabongi bo nanguli, "Guru, nisani kami Komiu tu nisuro nu Alatala mompatuduki kami. Sabana, ledo ria saitoa tona mompakule movia kabaraka mpo anu nipoviaMiu tutu ane Alatala ledo nosanggani nte ia." 3 Nesana i Yesus, "Pariaramo tesaKu hitu, ledo ria saitoa tona mamala majadi todea riara *Poparenta nu Alatala ane ia ledo rapoanaka mpanjili." *3:3 rapoanaka mpanjili. Basa Yunani: rapoanaka lako ri bavona. Batuana, nanggava katuvu nabaru lako nte Alatala ri suruga. Peinta muni ayat 7.* 4 Nekutana i Nikodemus nte Ia, "Mamala tona natuamo rapoanaka mpanjili? Mamala ia mesua vai riara ntai ntinana bo rapoanaka mpanjili?" 5 Nesana i Yesus, "Pariaramo tesaKu hitu; ane tona ledo rapoanaka ante uve *3:5 rapoanaka ante uve: nadea tafsiran. Sanu nanguli batuana porapa haitu pombadiu i Yohanes atau pombadiu ntoKristen. Sanu nanguli batuana pompoanaka biasa, haitumo uve nesuvu tempo noana. Sanu nanguli batuana uve haitu, Nosa Gasa.* bo ante kuasa Nosa Gasa nu Alatala, tona haitu ledo mamala majadi todea riara Poparenta nu Alatala. 6 Karota najadi lako ri manusia, tapi katuvu nabaru najadi lako ri kuasa Nosa Gasa nu Alatala. 7 Jadi nee mahera ane Kuuli ka komiu, komiu kana rapoanaka mpanjili. 8 Poiri neburu hau ri umba nipodotana. Kita nangepe vuuna tapi ledo nisanita lako ri umba kakavana bo hau ri umba rakalauna. Ivesia muni kuasa Nosa Gasa nu Alatala nompoanaka tona mpanjili." 9 Bo nekutana vaimo i Nikodemus, "Berimba sampe haitu mamala majadi?" 10 Nesana i Yesus, "Iko tu guru *ntoYahudi anu nibila. Berimba bo ledo nisanimu? 11 Pariaramo tesaKu hitu. Kami hii notesa anu nisani kami, bo kami nanguli anu nikita kami mboto, tapi komiu pura-pura ledo nadota momparasaya tesa kami. 12 NitesaKu anu najadi ri dunia hitu, ledo niparasayamiu. Berimbamo raparasayamiu ane Kutesa ka komiu anu najadi ri suruga? 13 Dopa ria saitoa tona neore hau ri suruga nanggita anu najadi hamai. Aga Yaku, *Ana nu Manusia anu nanau lako ri suruga tumai ri dunia nanggitana. 14 Nabi *Musa nggaulu novia sanggayu ule tambaga ri karava bai bo nianggatakana pakalanga ri tinja sambesa ala isema-sema mantingoa ule haitu ledo mamate. Yaku, Ana nu Manusia kana raanggataka pakalanga, *3:14 raanggataka pakalanga: Patuju tesa hitu, i Yesus kana raanggataka ri kayu salib bo raore hau ri suruga naliu natuvu mpanjili lako ri kamateNa. Peinta Yohanes 12:32-33.* nasimbayu mpo ule haitu, 15 ala isema-sema momparasaya Yaku, manggava katuvua mabelo sampe ri kasae-saena. 16 Apa Alatala mpuu-mpuu nompotove manusia sampe nidekeiNa AnaNa saito-itoNa, ala isema-sema momparasaya AnaNa ledo rapopogaa lako nte Alatala tapi manggava katuvua mabelo sampe ri kasae-saena. 17 Apa patuju nu Alatala nombatudu AnaNa makava ri dunia hitu, ledo ala mombahuku manusia tapi ala ira rapakasalamaNa. 18 Isema-sema nomparasaya *Ana nu Alatala haitu ledo rahuku. Tapi isema-sema ledo nomparasaya, nihuku nu Alatalamo sabana ledo niparasayara Ana nu Alatala saito-itoNa haitu. 19 Ana nu Alatala nakava ri dunia eva reme nombavanta kalandana, tapi ira nihuku sabana nipokonorapa kalandana pade karemena apa pokainggura nadaa. 20 Isema-sema novia nadaa ledo ntoto nipokonora reme. Ira ledo ntoto madota manggaparai reme haitu ala pokainggura nadaa haitu ledo rakita. 21 Tapi isema-sema nangoseaka Alatala anu nakana, ia manggaparai reme haitu ala pokaingguna malanto rakita nangoseaka dota nu Alatala." 22 Naupu haitu nalaimo i Yesus ante anaguruNa hau ri bagia Yudea. Hamai Ia nonturo bara sakuya kasaena ante ira bo nombadiu tona, tandana ira najadi topangoseaka Ia. 23-24 Tempo haitu i Yohanes Topediu dopa nisuaraka riara ntarunggu. Ia nombadiu tona ri ngata Ainon napara ngata Salim, sabana ri sia nadea uve. Bo ledo naupu-upu tona nakava nekidiu nte ia. 25 Ri sia ana-anaguru i Yohanes nosinjanai nte saito toYahudi. Ira nosinjanaika *ada-ada pompakagasa karo anu nituntuni ntoYahudi. 26 Pade ana-anaguruna haitu hau nte i Yohanes bo nanguli, "Guru, da nitoramiu tona nosanggani ante komiu ri sambote Binangga Yordan, anu nituduakamiu ka kami bara ipia? Hitupa Ia muni nombadiu tona, bo nadea mpuu tona hau nte Ia." 27 Nesana i Yohanes, "Ledo makuya. Ledo ria saitoa manggava nuapa-nuapa ane ledo radekei nu Alatala ka ia. 28 Niepemiu mbotomo tesaku bara ipia. Niuliku yaku ledo *Magau Topepakasalama anu nijanji nu Alatala. Yaku aga tona nisuro mokolu ka Magau haitu. 29-30 Ia kana mantambai rabila tapi yaku domo. Rapana ri posusa ponika, boti langgai nibila apa iamo mompoberei boti mombine. Tapi ane vega nu boti langgai anu nombaurusi poboti, ia aga neangga ri sinjori boti langgai, bo nadamba mpuumo rarana nangepe suara nu boti langgai nadamba haitu. Yaku nasimbayu ante topourusi poboti haitu. Nadamba mpuumo raraku apa nadea tona nangoseaka i Yesus. 31 I Yesus anu nanau lako ri suruga naogepa pade pura-pura manusia. Manusia biasa lako ri dunia hitu, aga nombatesa anu najadi ri dunia hitu. Tapi Ia anu nanau lako ri suruga naogepa pade pura-pura manusia. 32 Ia notesaki anu nikitaNa bo niepeNa, tapi ledo nadea tona nomparasaya tesaNa haitu. 33 Tapi isema-sema nomparasaya tesaNa haitu, raulina Alatala mpuu-mpuu nakana. 34 Tona nisuro nu Alatala, Iamo nompapola tesa nu Alatala, sabana Alatala nombadekei Nosa GasaNa ka Ia, ledo ria pantaaNa. 35 Tuamata Alatala nompotove AnaNa, bo nidekeiNa Ia mombakuasai pura-pura. 36 Isema-sema momparasaya AnaNa, manggava katuvua mabelo sampe ri kasae-saena. Tapi isema-sema ledo nekou nte AnaNa ledo manggava katuvua mabelo haitu. Ia aga rapambela rau rara nu Alatala sampe ri kasae-saena."
4:1 *ToFarisi nangepe lelena nadeamo tona hau nekidiu nte i Yesus ala majadi topangoseaka Ia sampe nadeapa topangoseaka i Yesus pade i Yohanes Topediu. 2 (Kakanana aga ana-anaguru i Yesus nombadiu tona, ledo i Yesus mboto.) 3 Jadi nisanipa i Yesus niepe *ntoFarisimo lelena haitu, nalaimo Ia lako ri bagia Yudea bo nanjili hau ri bagia Galilea. 4 Riara polipaNa haitu, naria paraluuNa noliu ri bagia *Samaria. 5 Jadi nakavamo i Yesus ri ngata Sikhar ri bagia Samaria. Ngata haitu napara tana nidekei i *Yakub ka anana i Yusuf nggaulu. 6 Hamai naria buvu niuli Buvu i Yakub. Jadi nenontomo i Yesus bo nonturo ri sinjori buvu haitu, sabana nalenge Ia nolipa. Tempo haitu natongomo eo. 7-8 Ana-anaguru i Yesus napola hau riara ngata haitu mangali kandea. Tempo i Yesus nonturo ri buvu haitu, nakavamo saito mombine toSamaria manambu uve. Nanguli i Yesus ka ia, "Ina, dekei ka Yaku hanu uve Kuinu." 9 Nanguli mombine toSamaria haitu ka Ia, "Ha! Komiu tu *toYahudi, yaku hii toSamaria. Berimba sampe Komiu merapi uve inu lako nte yaku?" Niulina ivesia sabana nabiasa toYahudi ledo nosimpokono ada ante toSamaria. *4:9 ToYahudi ledo nompokono ada ntoSamaria. Ane toSamaria mompake panginu bara suraya, panginu atau suraya haitu nireke ntoYahudi narutomo.* 10 Nesanamo i Yesus, "Ane musani anu nidekei nu Alatala bo ane musani isema Yaku anu nerapi uve inu lako nte iko, natantu muperapi muni lako nte Yaku bo Kudekei ka iko uve anu nombadekei katuvua mabelo." 11-12 Naupu haitu nanguli vaimo mombine haitu, "Berimbamo? I Yakub totua kami nggaulu, nokae buvu hitu. Bo kami nikabolina. Ia mboto nanginu uve lako ri buvu hitu bo ivesia muni ana-anana bo binata-binata nipiarana. Naogepa Komiu pade i Yakub? Ledo ria posibuMiu raposibu uve, bo buvu nandala mpuu. Lako ri umba rapangalaMiu uve anu mombadekei katuvua mabelo nitesaMiu tutu?" 13 Nesana i Yesus, "Isema-sema manginu uve lako ri buvu hitu da mabaipa tambolona. 14 Tapi isema-sema manginu uve Kudekei ka ia, domo mabai tambolona sampe ri kasae-saena. Sabana uve Kudekei ka ia haitu majadi uve mpemata moili lako riara ntaina bo nombadekei katuvua mabelo ka ia sampe ri kasae-saena." 15 Nangepe haitu nanguli mombine, "Ane ivesia, Guru, dekei ka yakumo uve haitu ala domo mabai tamboloku bo domo malenge yaku tumai manambu uve ri sii." 16 Nanguli i Yesus ka ia, "Koi ala ntani bereimu tumai." 17 Nesana mombine haitu, "Yaku ledo noberei." Nanguli i Yesus ka ia, "Nakana mpuu niulimu tutu iko ledo noberei. 18 Apa alimamo langgai nompoberei iko bo langgai anu naria nte iko sii-sii ledo bereimu. Jadi nakana tesamu." 19 Bo nesana mombine haitu, "Guru, natantumo Komiu *nabi. 20 Totua kami nggaulu nombasomba Alatala ri bavo nu bulu hitu. Tapi Komiu toYahudi nanguli aga ri ngata Yerusalem masipato tona mombasomba Alatala." 21 Nesana i Yesus ka ia, "Ina, pariaramo tesaKu hitu. Kana makava tempona tona domo mombasomba Tuamata Alatala ri bulu hitu bo domo muni ri ngata Yerusalem. 22 Komiu toSamaria ledo nisanimiu mpuu Alatala. Tapi kami toYahudi nisani kami isema nisomba kami, apa Magau Topompakasalama manusia meumba lako nte kami toYahudi. 23 Tapi makava tempona bara maipia, bo kakanana tempo haitu nariamo, tona anu mpuu-mpuu mombasomba Tuamata Alatala kana mombasomba Ia ante petulungi nu Nosa GasaNa nangoseaka pepatuduki nakana. *4:23 kana mombasomba Ia ante petulungi nu Nosa GasaNa nangoseaka pepatuduki nakana . Basa Yunani: 'riara nosa bo kakanana'. Tafsiran ntanina: kana mombasomba Ia riara ntaira ante mpuu-mpuu rarara.* Pesomba ivehaitu nipokono nu Alatala. 24 Alatla nosa. *4:24 Alatala nosa . Batuana, ledo ria karoNa, ledo nonturo ri banua bara ri bavo nu bulu. Ane kita metupu nte Ia, ledo rapenara riumba petuputa.* Jadi isema-sema madota mombasomba Ia kana mombasomba Ia ante petulungi nu Nosa Gasa nangoseaka pepatuduki nakana." 25 Nesana vai mombine haitu, "Nisaniku kana makava *Magau Topepakasalama anu niuli i Kristus. Ane Ia haitu makava, Ia kana motentei pakalanto mpengaya-ngaya ka kita." 26 Nanguli i Yesus ka mombine haitu, "Yaku anu notesa ka iko hitu-hitu, Yakumo tona niulimu tutu." 27 Da ranja mpotesa ira, nakavamo ana-anaguru i Yesus lako riara ngata. Natekaja ira nanggita i Yesus notesa nte mombine haitu. Tapi ledo ria saitoa nabia nompekutana mombine haitu, "Nuapa paraluumu?" Ledo muni nabia ira nompekutana i Yesus, "Nuapa sabana Komiu notesa nte mombine haitu?" 28 Naupu sia, mombine haitu nomboli posibuna ri sia bo nanjili hau ri ngata. Nakava hamai niulina ka tona ri ngata haitu, 29 "Kamaimo! Kita hau mompeinta langgai ria anu nombatesa ka yaku pura-pura anu nipoviaku. Bara suga Iamo Magau Topepakasalama anu nijanji nu Alatala." 30 Nangepe tesa mombine haitu, nesuvumo ira lako ri ngata haitu hau mompeinta i Yesus. 31 Puri mombine rou rangata, nanguli ana-anaguru i Yesus ka Ia, "Kaimo Guru, mangandemo kita." 32 Tapi nesana i Yesus, "Nariamo kandeaKu anu ledo nisanimiu." 33 Nangepe haitu, nosipekutanamo anaguruNa, "Naria tona nanggeni kandea ka Ia?" 34 Jadi nanguli i Yesus ka ira, "Mangoseaka dota nu Alatala anu nantudu Yaku, bo mompakaupu pokarajaa niparasayaNa ka Yaku, haitumo kandeaKu. 35 Biasa niuli ntona ivei: 'Da pata-mbulapa pade mokato.' Tapi Kuuli ka komiu, peintamo pae ri talua nakunimo, nasadiamo rakato. 36 Topokato nompamulamo nantarima tambora apa nipasiromura asele anu manggeni katuvua nabelo sampe ri kasae-saena. Jadi topotuda bo topokato madamba-damba mpasanggani. Asele nipasiromura, batuana manusia anu manggava katuvua mabelo sampe ri kasae-saena. 37 Nakana mpuu tesa anu nanguli, 'Tosaitona notuda, tona ntanina nokato.' 38 Komiu Kutudu hau mokato anu ledo nitudamiu. Tona ntanina notuda bo komiumo mangala asele mpanggaviara." 39 Nadea toSamaria lako ri ngata haitu nomparasaya i Yesus sabana nieperamo tesa nu mombine pangane nanguli, "Ia notesa ka yaku pura-pura anu nipoviaku." 40 Jadi hau ira mosinggava nte i Yesus bo niunakara Ia mesai ri ngatara bara sakuya kasaena. Jadi nesai mpuumo i Yesus hamai rombongi kasaena. 41 Bo nantambaimo kadea ntona nomparasaya i Yesus sabana niepera mbotomo tesaNa. 42 Naupu sia, niulikara mombine haitu, "Sii-sii niparasaya kami mpuumo, ledo aga lako ri tesamu tapi niepe kami mbotomo tesaNa. Bo nisani kamimo Ia mpuu-mpuu Magau Topompakasalama manusia." 43 Naliu karombongina, haumo i Yesus ri bagia Galilea. 44 Evamo niuliNa mboto, "Saito nabi ledo nibila ntona ri ngatana mboto." 45 Jadi tempo Ia nakava ri bagia Galilea, Ia nitarima ntoGalilea ante damba rara. Apa ira muni nangoseaka Eo Mbaso *Posusa Paskah ri ngata Yerusalem bara ipia bo nikitara mbotomo pura-pura anu nipovia i Yesus hamai. 46 Bo hau vaimo Ia ri ngata Kana ri bagia Galilea, ngata nipompajadiNa uve najadi uve *anggur bara ipia. Ri ngata Kapernaum naria saito tomaoge anu nokarajaa ri banua magau, anana langgai nadua ntamo. 47 Sampangepe i Yesus nakavamo ri bagia Galilea lako ri bagia Yudea, hau ia mosinggava nte i Yesus bo nerapi tulungi mpuu-mpuu ala i Yesus hau ri ngata Kapernaum mompakabelo anana damo kamatena. 48 Nangepe haitu, nanguli i Yesus ka ia, "Komiu todea, ane ledo rakitamiu tanda-tanda nipokumaaka bo kabaraka-kabaraka, ledo ntoto raparasayamiu." 49 Nanguli tomaoge haitu ka i Yesus, "Pue, masalisa kita hau kamba da naria nosana." 50 Nanguli Yesus ka ia, "Panjilimo! Nabelomo anamu!" Nangepe haitu, niparasaya ntomaogemo tesa i Yesus ka ia. Jadi nanjilimo ia. 51 Da ri dala ia, netomunakamo bara sako-ndua batuana nanguli, "Nabelomo anamiu!" 52 Jadi nekutanamo ia, "Ipia pamulana anaku nabelo?" Nesana ira, "Riavi tanga eo nitasere tinti sangu nanaumo panena." 53 Bo nitora ntomaogemo tinti sangu riavi i Yesus nanguli ka ia, "Nabelomo anamu!" Naliu haitu, ira sambanua nomparasaya i Yesus puramo. 54 Haitumo tanda karanduana nipokumaaka nipovia i Yesus tempo Ia nakava ri bagia Galilea lako ri bagia Yudea.
5:1 Bara sakuya kasaena naliu haitu, nanjilimo i Yesus hau ri ngata Yerusalem mantuntuni eo mbaso ntoYahudi hamai. 2 Ri ngata Yerusalem naria bobaa ngata nosanga "Bobaa Bimba". Napara bobaa haitu naria sangu kola niuli riara basa ntoYahudi Kola Betesda. Nantalili kola haitu naria lima-angu tambale nagaya anu nisouni. 3 Ri tambale-tambale haitu nadea mpuu tona nadua naturu. Naria tona naburo, naria tona nakejo, naria tona napunggu bo dua ntanina. Ira pura-pura nompopea uve mojompe. 4 Apa sanggani-nggani *malaeka nu Alatala nanau ri uve kola haitu nompopojompe uvena. Bo isema-sema mokolu mesua riara uve tempo uve haitu nojompe, kaliu-liu nabelo lako ri duana. 5 Ri sia naria saito langgai nadua talupulu bo valu-mpaemo kasaena. 6 I Yesus nanggita todua haitu naturu ri sia. NisaniNapa sakuyamo kasaena duana haitu, nipekutanaNamo, "Madota iko mabelo?" 7 Nesana tona nadua haitu, "Guru, ledo naria tona manggeni yaku hau riara kola tempo uve kola haitu nojompe. Da nompasimbuku yaku hau mesua, nariamo tona ntanina nokolu nesua riara uve." 8 Bo nanguli i Yesus ka ia, "Peanggamo! Anggatakamo ompamu bo polipamo!" 9 Kaliu-liu nabelomo tona haitu. Nianggatakanamo ompana bo nolipamo ia. Tempo haitu nambela *eo penonto. 10 Sabana haitu, nangulimo pakeni-pakeni ntoYahudi ka tona nipakabelo haitu, "Eo hitu eo penonto. Nantuntuni Atura agama, ledo mamala iko mosimbuaka ompamu!" 11 Tapi nanguli tona haitu, "Tona nompakabelo yaku pangane nanguli ka yaku, 'Anggatakamo ompamu bo polipamo!' " 12 Nekutanamo *toYahudi haitu, "Isema nantudu iko manganggataka ompamu bo molipa?" 13 Tapi tona dako nipakabelo haitu, ledo nisanina isema nompakabelo ia, sabana i Yesus netinggalipomo ri tatanga ntodea haitu. 14 Naupu haitu i Yesus nomposintomu tona haitu riara Banua nu Alatala, bo niulikaNa ka ia, "Peinta vei! Nabelomo iko. Jadi tumo mupovia dosa ala iko ledo mambela anu nadaapa vai pade duamu tutu." 15 Naupu sia, haumo tona haitu nte pakeni ntoYahudi bo nanguli i Yesusmo nompakabelo ia. 16 Jadi nompamula lako ri kabelo ntona haitu, nieloramo dala mompandasa i Yesus, sabana nipakabeloNa tona nadua ri eo penonto. 17 Tapi nanguli i Yesus ka ira, "TuamaKu bate-batena nokarajaa sampe ri eo hitu, bo Yaku muni kana mokarajaa." 18 Nangepe tesa i Yesus haitu, pakeni ntoYahudi nompasimbuku mpuu mangelo dala mompatesi Ia. Apa Ia ledo aga nombaliunaka atura-atura eo penonto tapi niuliNa muni Alatala TuamaNa mboto. Ivesiamo Ia nompakasimbayu karoNa ante Alatala. 19 Jadi nanguli i Yesus ka pakeni ntoYahudi haitu, "Pariaramo tesaKu hitu. Yaku ledo mamala movia nuapa-nuapa nangoseaka dotaKu mboto, tapi anu nikitaKu lako nte TuamaKu, haitumo nipoviaKu. Nuapa-nuapa nipovia nTuamaKu, haitu muni Kupovia. 20 Sabana, TuamaKu nompotove Yaku, AnaNa, bo nipopakitaNa ka Yaku pura-pura anu nipoviaNa. Bo rapopakitaNa tanda-tanda nelabipa kabarakana pade anu nipoviaKu pangane ala rapokumaakamiu. 21 TuamaKu nompakatuvu mpanjili tona namate bo nombadekei katuvua nabaru ka ira. Ivesia muni Yaku, AnaNa, mombadekei katuvua nabaru ka isema-sema nipodotaKu. 22 TuamaKu mboto ledo mombatangara tona, sabana kuasa mombatangara manusia nidekeiNamo ka Yaku, AnaNa, 23 ala pura-pura tona mombabila Yaku, AnaNa, nasimbayu mpo pebilara Ia. Isema-sema ledo nombabila Yaku, batuana ia ledo muni nombabila TuamaKu anu nantudu Yaku. 24 Pariaramo tesaKu, isema-sema nangepe tesaKu bo nomparasaya Alatala anu nantudu Yaku, ia manggava katuvua nabelo sampe ri kasae-saena. Ia ledo mambela pehuku bo ledo rapopogaa lako nte Alatala tapi nariamo katuvua nabaru nte ia. 25 Pariaramo tesaKu hitu. Kana makava tempona bara maipia, bo sii-sii nakavamo tempona haitu, tona namatemo mangepe suaraKu, *Ana nu Alatala, bo ira anu mangepena bo mangoseakana, manggava katuvua mabaru. 26 Apa TuamaKu Alatala nakuasa nombadekei katuvua nabaru, bo ivesia muni Yaku, AnaNa nidekeiNa kuasa ka Yaku mombadekei katuvu nabaru. 27 Bo nidekeiNa muni kuasa ka Yaku mombatangara manusia sabana Yakumo tona niuli *Ana nu Manusia. 28 Nee mokumaa mangepe tesaKu hitu, sabana kana makava tempona pura-pura tomate mangepe suaraKu 29 bo mesuvu lako ponturora. Tona nabelo pokainggura matuvu mpanjili bo manggava katuvua mabelo sampe ri kasae-saena. Bo tona nadaa pokainggura matuvu mpanjili ala rahuku." 30 Bo nanguli munimo i Yesus ka pakeni-pakeni ntoYahudi, "Yaku ledo namala novia nuapa-nuapa nangoseaka dotaKu mboto. Yaku nombatangara nangoseaka anu niepeKu lako nte TuamaKu. PotangaraKu nanoa apa Yaku ledo nangoseaka dotaKu mboto tapi aga dota nTuamaKu anu nombatudu Yaku. 31 Ane aga Yaku saitoKu motesaki karoKu mboto bo ledo ria sabi ntanina , dopa rasanimiu ane tesaKu namala raparasayamiu atau ledo. 32 Tapi naria saito tona ntanina anu nompakalanto isema Yaku. TuamaKu sabiKu bo nisaniKu tesaNa haitu nakana. 33 Komiu nombasuro tona hau nte i Yohanes Topediu bo anu niulina nakana mami. 34 Kakanana ledo paraluu manusia mompakalanto isema Yaku. Tapi Kupopatora ka komiu tesa i Yohanes ala komiu mamala rapakasalama. 35 I Yohanes Topediu haitu nasimbayu mpo poindo nevangga bo nanggeni reme ka komiu. Bo komiu nadamba mpuu nangepe tesana. Tapi kadamba nu raramiu haitu aga sampalai. 36 Tapi naria sangayapa anu nompakalanto isema Yaku, bo anu haitu nopokopa pade sabi i Yohanes Topediu, haitumo pokarajaaKu. PokarajaaKu niparasaya nTuamaKu ka Yaku ala Kupakaupu. Pokarajaa haitumo nompakalanto Yaku hii nitudu nTuamaKu. 37 Bo TuamaKu anu nantudu Yaku, Ia muni nompakalanto isema Yaku. Dopa sanggani niepemiu suaraNa bo dopa muni sanggania nikitamiu lenjeNa. 38 Tesa-tesaNa ledo nipariaramiu, apa ledo niparasayamiu Yaku nituduNa. 39 Komiu natutu neguru isi Buku Gasa sabana niulimiu riara buku haitu rakavamiu katuvua mabelo sampe ri kasae-saena. Tano isi Buku Gasa haitumo anu nompakalanto isema Yaku. 40 Tapi naupa komiu natutu neguru Buku Gasa, komiu bate-batena ledo nadota momparasaya Yaku ala manggava katuvua mabelo haitu. 41 Yaku ledo mbeki ratoiya nu manusia. 42 Tapi nisaniKu komiu ledo ntoto nompotove Alatala. 43 Yaku nakava nte komiu ante kuasa nTuamaKu tapi komiu ledo nadota nantarima Yaku. Ane tona ntanina nakava nte komiu ante kuasana mboto, tona haitumo nitarimamiu. 44 Berimbamo komiu mamala momparasaya Yaku? Apa komiu aga madota rabila nu roa. Ledo nipasimbukumiu manggava pebila nu Alatala Saito-itoNa! 45 Tapi naupa ivesia, nee rasarumakamiu Yaku mompakasala komiu ri ngayo nTuamaKu bara maipia. Naria tona mompakasala komiu, haitumo Nabi *Musa anu nisarumakamiu. 46 Apa ane komiu mpuu-mpuu nomparasaya tesa Nabi Musa, natantumo raparasayamiu muni Yaku, sabana karoKu hitumo anu nitesa Nabi Musa riara buku-bukuna. 47 Tapi ane ledo niparasayamiu anu nitulisi Nabi Musa, berimbamo komiu mamala momparasaya tesaKu?"
6:1 Naliu haitu, i Yesus hau nevote Rano Galilea, anu niuli muni Rano Tiberias. 2 Nadea mpuu tona nantuntuni Ia sabana nikitaramo tanda-tanda nipokumaaka nipoviaNa nompakabelo tona nadua. 3 Nakava ri sambote rano, i Yesus ante ana-anaguruNa nantende ri buntina bo nonturomo. 4 Tempo haitu naparamo *Eo Mbaso Paskah ntoYahudi. 5 Tempo i Yesus nompeili ntiku, nikitaNa tona dea nakava nte Ia. Bo niulikaNa i Filipus, "Ri umba rakalauta mangali kandea radekei ka tona dea hitu?" 6 Nisani i Yesus mamimo anu rapoviaNa ngena tapi niuliNa ivesia ala mombauji i Filipus. 7 Nesanamo i Filipus, "Nau roatu kadeana doi salaka *6:7 doi salaka: sampeka doi salaka nasimbayu ante gaji ntona saeo.* raalika roti, ledo magana rapakande ka tona dea hitu. Nau damo rabagi ka ira aga mbo sakide, ledo magana." 8 Pade saito anaguruNa ntanina anu nosanga i Andreas, sampesuvu i Simon Petrus, nanguli 9 "Siimo ngana langgai anu nobaku lima-angu roti jelai *6:9 roti jelai: Roti nipovia lako ri jelai. Jelai iamo sangaya tuda-tuda eva pae, nolenje eva dale tie sakide. Tempo nggaulu ri bagia Palestina bo Mesir, jelai namurapa pade gando sampe nipakande ka binata, bo nipovia roti nikande ntona napepa.* bo rombaa bau. Tapi nuapa batuana haitu ka tona ivehitu kadeana?" 10 Nanguli i Yesus, "Tudumo todea monturo." Ri ponturo haitu nakavoko. Jadi tona dea haitu nonturo puramo ri bavo nggavoko haitu. Kadea nu langgai hamai nitasere lima-njobu. 11 Naupu haitu, i Yesus nangala roti bo nanguli tarima kasi ka Alatala. Bo nitubi-tubiNa roti haitu ka todea anu nonturo ri sia. Ivesia muni nipoviaNa ante bau. Bo tona dea haitu nangande sampe nabosu. 12 Nabosupa ira, nangulimo i Yesus ka ana-anaguruNa, "Pasiromu puramo labi-labi nu roti bo bau haitu. Nee sampe maria anu ratedaka." 13 Jadi lako ri lima-angu roti jelai nikande ntodea haitu, nipasiromura labina, da naganapa sapulu rotonda. 14 Nipeinta ntodeapa anu nipovia i Yesus, notesamo ira, "Mpuu-mpuu Ia mai *nabi nisarumakata makava ri dunia!" 15 Nisani i Yesus ira nopatuju makava mompasuu Ia majadi magaura. Jadi nalaimo Ia saitoNa hau ri bulu. 16 Nggoviana haitu, notuamo ana-anaguru i Yesus hau ri rano. 17 Bo nesavi sakayamo ira hau mevote ri ngata Kapernaum. Nabongimo tapi i Yesus dopa nakava nte ira. 18 Tempo haitu nakavamo poiri narimboso sampe nambasomo balumba rano. 19 Ira novose sakaya nitasere bara lima atau bara ono-kilo lako ri talinti, pade nikitara i Yesus nolipa ri bavo nu uve rano tumai nantotoaka sakayara. Nanggita haitu, navioramo rarara. 20 Tapi nanguli i Yesus ka ira, "Nee maeka! Yaku hii!" 21 Nangepe haitu, nadambamo rarara nompopompene i Yesus riara sakayara. Bo sampesanika nakavamo sakayara ri talinti anu nikalaura. 22 Naeo mpadondo, todea anu naboli ri sambote rano haitu nangelo i Yesus. Nitorara aga sangu sakaya hamai riavi. Bo nitorara i Yesus ledo nesavi sakaya nosanggani-nggani ante ana-anaguruNa, aga ira bayangi nesavi sakaya hau ri sambotena. 23 Naupu sia, nakavamo bara sakuya sakaya ntanina lako ri ngata Tiberias nesampo napara ponturo ntodea nangande roti naupu i Yesus nanguli tarima kasi nte Alatala. 24 Nisani ntodeapa i Yesus domo naria hamai bo domo muni naria ana-anaguruNa, nesavi sakaya munimo ira hau mangelo i Yesus ri ngata Kapernaum. 25 Tempo tona dea nosintomu nte i Yesus ri sambote rano, nipekutanaramo, "Guru, ipia Komiu nakava ri sii?" 26 Nesanamo i Yesus, "Pariaramo tesaKu! Komiu nangelo Yaku sabana komiu nangande roti sampe nabosu. Ledo nisanimiu patuju ntanda nabaraka nipoviaKu haitu. 27 Nee aga mokarajaa ala manggava kandea anu masalisa maupu atau mavai. Agina komiu mokarajaa ala manggava kandea anu ledo mavai bo anu mombadekei katuvua mabelo sampe ri kasae-saena. Yaku, *Ana nu Manusia mombadekei kandea haitu ka komiu, sabana Yakumo nianggataka nTuamaKu Alatala mantui pokarajaa haitu." 28 Pade nekutanamo ira, "Nuapa masipato rapovia kami ala pokainggu kami rapokonoa nu Alatala?" 29 Nesana i Yesus, "Iveimo anu nipokonoa nu Alatala: Parasayamo Yaku anu nituduNa." 30 Bo nanguli vaimo ira, "Ane ivesia, tanda nuapa rapoviaMiu ala rakita kami bo raparasaya kami Komiu? Povia nuapa rapoviaMiu? 31 Apa totua kami nggaulu nangande roti anu niuli '*manna' ri karava bai. Haitu nitulisi riara Buku Gasa ivei: 'NidekeiNa ka ira kandea lako ri suruga rakandera.' *6:31 Mazmur 78:24* " 32 Nanguli i Yesus ka ira, "Pariaramo tesaKu, ledo i *Musa bara ipia anu nombadekei kandea lako ri suruga ka komiu. Tapi TuamaKu anu mombadekei kandea mpuu lako ri suruga ka komiu. 33 Apa kandea nopuna lako ri Alatala, haitumo Ia anu nanau lako ri suruga bo nombadekei katuvua ka manusia." 34 Nanguli vaimo todea haitu, "Ane ivesia, Guru, dekei ka kamimo kandea haitu eo-eo." 35 Nanguli i Yesus ka ira, "Yakumo hii kandea anu nombadekei katuvua haitu. Isema-sema makava nte Yaku, domo maara, bo isema-sema momparasaya Yaku, domo mabai tambolona sampe ri kasae-saena. 36 Tapi evamo niuliKu ka komiu pangane, naupa nikitamiumo Yaku, ledo niparasayamiu. 37 Pura-pura tona nidekei nTuamaKu ka Yaku kana momparasaya Yaku, bo isema-sema momparasaya Yaku ledo ntoto Kupoara. 38 Apa Yaku nanau lako ri suruga, ledo movia dotaKu mboto, tapi movia anu nipodota nu Alatala anu nantudu Yaku. 39 Bo iveimo dota nu Alatala anu nantudu Yaku, ala ledo malipo nau saitoa lako ri pura-pura tona nidekeiNa ka Yaku. Ira pura-pura kana Kupakatuvu mpanjili ri kaupu nu dunia. 40 Iveimo dota nTuamaKu, ala pura-pura tona anu mombasani bo momparasaya Yaku, AnaNa, manggava katuvua mabelo sampe ri kasae-saena. Bo Kupakatuvu mpanjili ira ri kaupu nu dunia." 41 Nangepe tesa haitu nongutu-ngutumo *toYahudi ri sia, sabana i Yesus nanguli, "Yakumo hii kandea anu nanau lako ri suruga." 42 Nosimpotesamo ira, "Bai! Ledo Ia hitu i Yesus ana i Yusuf? Nisanita pura tina tuamaNa. Berimba sampe niuliNa Ia nanau lako ri suruga?" 43 Nangepe haitu, nangulimo i Yesus ka ira, "Nee mongutu. 44 Ledo ria saitoa mamala momparasaya Yaku ane ledo rakeniaka nTuamaKu anu nantudu Yaku. Bo isema-sema nomparasaya Yaku, kana Kupakatuvu mpanjili ri kaupu nu dunia. 45 Riara buku *nabi-nabi nitulisi ivei: 'Pura-pura tona rapatuduki nu Alatala.' ( 6:45 Yesaya 54:13)*Jadi isema-sema mompariara pepatuduki nTuamaKu bo meguru lako nte Ia, tantu raparasayana Yaku. 46 Nee rasarumakamiu nariamo tona anu nanggita TuamaKu. Yaku anu nakava lako nte Alatala, aga Yaku saitoKu nanggita Ia. 47 Pariaramo tesaKu hitu, isema-sema nomparasaya Yaku, matuvu mabelo sampe ri kasae-saena. 48 Yakumo hii kandea anu nombadekei katuvua nabelo. 49 Totuamiu nggaulu nangande kandea anu niuli 'manna' ri karava bai, bo ira pura-pura namate. 50 Tapi ledo ivesia ante kandea anu nanau lako ri suruga. Isema-sema mangande kandea haitu ledo mamate. 51 Yakumo hii kandea anu nanau lako ri suruga, anu nombadekei katuvua nabelo haitu. Isema-sema mangande kandea hitu, matuvu mabelo sampe ri kasae-saena. Kandea anu nombadekei katuvua nabelo, batuana isi karoKu anu Kudekei ala manusia mamala matuvu mabelo sampe ri kasae-saena ." 52 Nangepe tesa i Yesus haitu, nosinjanai mbotomo toYahudi. Nosipekutanamo ira, "Berimba tona haitu mamala mombadekei isi karoNa rakandeta?" 53 Bo nanguli i Yesus ka ira, "Pariaramo tesaKu hitu, ane komiu ledo mangande isi karoKu, Ana nu Manusia, bo ledo manginu raaKu, komiu ledo ntoto matuvu mabelo. 54 Tapi isema-sema mangande isi karoKu bo manginu raaKu, iamo matuvu mabelo sampe ri kasae-saena, bo Kupakatuvu mpanjili ia ri kaupu nu dunia. 55 Apa, isi karoKu haitumo kandea mpuu bo raaKu haitumo panginu mpuu. 56 Isema-sema mangande isi karoKu bo manginu raaKu, iamo maroo mosangu rara ante Yaku bo Yaku maroo mosangu rara ante ia. 57 TuamaKu anu nantudu Yaku, Iamo puna katuvua nabelo, bo katuvuKu nopuna lako nte Ia. Ivesia muni tona anu mangande isi karoKu, katuvuna mopuna lako nte Yaku. 58 Yakumo hii kandea anu nanau lako ri suruga. Kandea hitu ledo eva 'manna' nikande ntotuamiu nggaulu. Naupa ira nangande 'manna' haitu, namatemo ira. Tapi isema-sema mangande kandea hitu matuvu mabelo sampe ri kasae-saena." 59 Pura-pura tesa haitu nitesa i Yesus tempo nipatudukiNa tona riara *banua petupu ri ngata Kapernaum. 60 Naupu nangepe tesa i Yesus haitu, nadeamo topangoseaka Ia nanguli, "Hu! Nakaja gaga pepatuduki hitu! Isema mompakule mangoseaka tesa eva haitu?" 61 Nisani i Yesusmo topangoseaka Ia nongutu-ngutu ivesia, jadi niulikaNa ira, "Noura raramiu mangepe pepatudukiKu pangane? 62 Natantu nau rakitamiu Yaku, Ana nu Manusia meore mpanjili hau ri ponturoKu pamulana, dopa muni raparasayamiu. 63 Kuasa nu manusia ledo mompakule nombadekei katuvua nabelo, aga Nosa Gasa nu Alatala. Tesa-tesa niuliKu ka komiu, nakava lako ri Nosa Gasa bo tesa-tesa haitumo nombadekei katuvua nabelo. 64 Tapi da naria sanu komiu ledo nomparasaya." I Yesus nanguli ivesia sabana nisaniNa mamimo lako ri pamulana isema ledo momparasaya bo isema mompobalu Ia bara maipia. 65 Pade niuliNa muni, "Haitu sampe niuliKu ka komiu pangane, ledo ria saitoa mamala momparasaya Yaku ane ledo rapaloga nTuamaKu." 66 Nompamula lako ri eo haitu, nadea topangoseaka i Yesus nompalaisi Ia bo domo nadota nangoseaka Ia. 67 Jadi i Yesus nompekutana anaguruNa sapulu randua haitu, "Berimbamo? Rapalaisimiu muni Yaku?" 68 Nesana i Simon Petrus, "Pue, nte isema rakalau kami? Aga Komiu nombatesa tesa anu nombadekei katuvua mabelo sampe ri kasae-saena. 69 Kami nomparasayamo bo nisani kami, Komiumo ToGasa anu nakava lako nte Alatala." 70 Nesana i Yesus, "Yaku mbotomo nompelisi komiu sapulu randua tutu. Tapi naupa ivesia, naria saito komiu nipopale nu Magau Seta!" 71 Tona nipatuju i Yesus iamo i Yudas ana i Simon Iskariot. Apa naupa i Yudas haitu saito lako nte ira sapulu randua, ia haitumo anu mompobalu i Yesus ngena.
7:1 Naupu haitu, i Yesus hau nompesayo ngata-ngata ri bagia Galilea. Domo nadota Ia hau ri bagia Yudea sabana pakeni-pakeni *ntoYahudi hamai da nangelo dala mompatesi Ia. 2 Tempo haitu naparamo eo mbaso ntoYahudi anu niuli *Posusa Sou Tava. 3 Tuei-tuei i Yesus nanguli ka Ia, "Aginamo Iko hau ri bagia Yudea ala pura-pura topangoseaka Iko hamai rakitara muni kabaraka-kabaraka Mupovia. 4 Apa isema-sema madota rasani ntodea, ledo ratabuniakana poviana. Jadi popakitamo tanda nipokumaaka nipoviaMu ka todea." 5 Niulira ivesia sabana nau i Yesus sampesuvura mboto, ledo muni niparasayara Ia. 6 Nesanamo i Yesus, "Dopa tempona Kupopakita karoKu. Ane komiu, ledo nompetempo ane maria loga hau, 7 apa ledo ria tona navuu matana nte komiu. Tapi Yaku nipovuu mata ntona nadaa ri dunia hitu sabana Yaku nantuenaka pokainggura nadaa. 8 Koimo komiu ri posusa haitu. Yaku dopa hau, sabana dopa nakava tempoKu." 9 Ivesiamo i Yesus notesa ka sampesuvu-sampesuvuNa. Bo naupu haitu, Ia da naboli ri bagia Galilea. 10 Nalaipa sampesuvu i Yesus hau ri Yerusalem, hau munimo Ia saitoNa. Ia hau ri posusa haitu nggalino-lino ala ledo rasani ntodea. 11 Ri posusa haitu, pakeni-pakeni ntoYahudi nangelo Ia. Ira nekutana-tana, "Ri umba tano Ia?" 12 Ri tatanga ntodea nadeamo tona nosikalivaya nanguli i Yesus. Naria sanu nanguli, "Ia tona nabelo." Tapi naria muni sanu nanguli, "Ledo! Ia nombabagiu todea!" 13 Tapi ledo ria saitoa tona nabia nanguli ri ngayo ntodea, sabana naeka ira ka pakeni-pakeni ntoYahudi. 14 Nagantanga posusa haitu pade nesua i Yesus hau ri doyata *Banua nu Alatala bo nompamulamo nompatuduki tona. 15 Pakeni ntoYahudi nokumaa mpuu nangepe pepatuduki i Yesus, bo nanguli, "Hai! Nakuya sampe nadea mpuu nisaniNa, tano mai Ia ledo nosikola?" 16 Nesana i Yesus ka ira, "PepatudukiKu ledo lako ri pangisaniKu mboto, tapi lako nte Alatala anu nantudu Yaku. 17 Isema-sema madota mangoseaka dota nu Alatala, natantumo rasanina pepatudukiKu hitu lako nte Alatala, bo ledo lako nte Yaku mboto. 18 Isema-sema nompatuduki lako ri pangisanina mboto, ia mbeki ratoiya ntona. Tapi isema-sema ledo nompekirika karona mboto tapi nompasimbuku ala topantudu ia haitu ratoiya, iamo nanoa, ledo ria tenggona. 19 Nabi *Musa nombadekei ka komiu *Atura-atura agama nggaulu, tapi ledo ria saitoa komiu natutu nangoseaka Atura-atura haitu. Ane ledo nakana tesaKu hitu, nakuya komiu nompasimbuku mompatesi Yaku?" 20 Nesanamo tona dea haitu, "Iko nipesua nu *seta! Isema nompasimbuku mompatesi Iko?" 21 Nesana i Yesus, "Aga sangaya kabaraka nipoviaKu bara ipia *7:21 Kabaraka haitumo nompakabelo tona napunggu ri Kola Betesda. Peinta Yohanes 5:1-18. Nantuntuni atura-atura agama Yahudi, nitagi nokarajaa ri eo-eo penonto. Panguli pakeni ntoYahudi, kabaraka muni ledo mamala rapovia ri eo penonto.* bo komiu nahera sabana nipoviaKu ri *eo penonto. 22 Komiu biasa *nombasuna ana langgaimiu ri eo penonto nangoseaka atura nidekei Nabi Musa, *7:22 atura nidekei Nabi Musa: Atura-atura agama Yahudi nanguli ngana langgai kana rasuna ane umuruna nagana valu-eo. Naupa eo haitu nambela eo penonto kana nipoviara ala nee mombaliunaka ada posuna haitu.* nau kakanana ada haitu ledo nopuna lako nte i Musa tapi lako nte totuamiu nggaulu. 23 Komiu novia *ada posuna ri *eo penonto ala ledo raliunakamiu Atura-atura anu nidekei i Musa. Jadi nakuya komiu narau ka Yaku nompakabelo saito tona nadua njumanggaro ri eo penonto? 24 Nee mompakasala tona nangoseaka anu nikita matamiu, tapi nangoseaka kanoana!" 25 Naupu haitu naria bara sako-ndua toYerusalem nanguli, "Ledo Ia hitumo tona nielo nu pakeni-pakeni ala rapatesira? 26 Tapi peintamo! Ia notesa ri ngayo ntodea bo ledo ria saitoa tona nombabali tesaNa. Nee-nee bara nisani nu pakenita Iamo *Magau Topepakasalama anu nijanji nu Alatala! 27 Tapi ledo bara. Apa ane Magau Topepakasalama makava, ledo rasanita lako ri umba kakavana. Tapi tona hitu, nisanita lako ri umba kakavaNa." 28 Jadi tempo i Yesus da nompatuduki ri doyata Banua nu Alatala, nitesaNa ante suaraNa namangga, "Nisanimiu tano isema Yaku bo lako ri umba kakavaKu? Yaku ledo nakava nangoseaka dotaKu mboto, tapi Yaku nakava nangoseaka dota nu Alatala anu nombatudu Yaku. Iamo masipato raparasaya. Ledo ntoto nisanimiu Ia, 29 tapi Yaku nosisani ante Ia, sabana Yaku nakava lako nte Ia bo Iamo nantudu Yaku tumai." 30 Nangepe haitu, nipasimbukura mombasaka Ia. Tapi ledo ria saitoa nompakule nombasakaNa sabana dopa nakava tempona nipakatantu nu Alatala. 31 Tapi nadea lako ri todea haitu nomparasaya Ia. Niulira, "Magau Topepakasalama mpuumo Ia, apa nadea mpuu kabaraka nipoviaNa!" 32 *ToFarisi nangepe todea nanggalivaya notesa i Yesus. Haitumo sabana ira bo *balengga-balengga ntopanggeni pesomba ntoYahudi nantudu bara sako-ndua topojaga Banua nu Alatala hau mombasaka i Yesus. 33 Tempo haitu, i Yesus nanguli ka todea, "Sampalaipa Yaku mosanggani-nggani ante komiu pade hau manjili nte Ia anu nantudu Yaku. 34 Komiu mangelo Yaku, tapi ledo rakavamiu Yaku. Bo ledo mamala komiu hau ri ponturo Kukalau." 35 Nangepe tesa i Yesus haitu, naingumo pakeni ntoYahudi. Nosimpekutanamo ira, "Hau ri umba tano Ia sampe ledo rakavata Ia? Bara hau nte toYahudi anu nonturo ri ngata-ngata ntona ledo toYahudi bo mompatuduki tona ledo toYahudi? 36 Nuapa muni batuana tesaNa nanguli kita mangelo Ia tapi ledo rakavata Ia, bo ledo mamala kita hau ri ponturo rakalauNa?'" 37 Ri eo kaupuna, eo matana posusa haitu, i Yesus neangga ri doyata Banua nu Alatala bo notesa ante suara namangga, "Isema-sema nabai tambolona, kamaimo nte Yaku bo manginu. 38 Isema-sema nomparasaya Yaku kana maria uve moili lako riara ntaina anu mombadekei katuvua nabelo, nangoseaka anu nitulisi riara Buku Gasa." 39 Uve nipatuju i Yesus, haitumo Nosa Gasa nu Alatala anu radekei ka tona nomparasaya Ia. Tempo haitu, Nosa Gasa dopa nidekei ka topomparasaya sabana i Yesus dopa neore hau ri suruga bo nipakaoge nu Alatala. 40 Nadea tona nangepe tesa i Yesus haitu bo naria sanu ira nanguli, "Natantumo Ia *nabi anu nijanji nu Alatala nggaulu!" *7:40 nabi anu nijanji nu Alatala nggaulu: Peinta Ulangan 18:15.* 41 Bo naria muni sanu ira nanguli, "Ia hitumo Magau Topepakasalama anu nijanji nu Alatala!" Tapi naria muni sanu tona nanguli, "Ledo! Magau Topepakasalama ledo makava lako ri bagia Galilea! 42 Apa riara Buku Gasa nitulisi Magau Topepakasalama meumba lako ri muli Magau *Daud, bo makava lako ri ngata Betlehem ngata nipompoanaka Magau Daud." *7:42 I Yesus nipakambaso ri ngata Nazaret ri bagia Galilea, tapi bara ledo nisanira Ia mpuu-mpuu nipoanaka ri ngata Betlehem ri bagia Yudea.* 43 Jadipa todea haitu nosinjanai, sanu nomparasaya i Yesus, sanu ledo. 44 Naria bara sako-ndua ira madota mombasaka Ia, tapi ledo ria saitoa nabia nanggangisiNa. 45 Naupu sia, topojaga Banua nu Alatala anu nitudu mombasaka i Yesus pangane, nanjili hau nte toFarisi bo balengga-balengga ntopanggeni pesomba. Nakava hamai, toFarisi bo balengga-balengga haitu nanguli ka ira, "Nakuya ledo nikenimiu tona haitu tumai?" 46 Nesanamo topojaga Banua nu Alatala haitu, "Dopa naria niepe kami tona notesa mpo Ia." 47 Nesanamo toFarisi, "NibagiuNa munimo komiu? 48 Peintamo! Ledo ntoto ria pakeni agama atau toFarisi nomparasaya Ia! 49 Aga todea biasa gahaitu nomparasaya, apa ledo nisanira Atura-atura agama. Nasurukavumo ira!" 50 Saito toFarisi hamai nosanga i Nikodemus. Sangganimo ia hau nte i Yesus. Nanguli ia ka roa-roana, 51 "Nangoseaka Atura-atura agamata, ledo mamala rapakasalata tona ane dopa niepeta parakarana bo dopa niparesata pokaingguna." 52 Nesana roa-roana toFarisi, "Nakuya nisalikukamiu Ia? Komiu muni toGalilea? Paresamo Buku Gasa pakabelo-belo! Rakitamiu ledo ria saitoa nabi meumba lako ri bagia Galilea!" 53 Naupu haitu, nanjilimo ira pura-pura hau ri banuara mboto.
8:1 Tapi i Yesus hau ri Bulu *Zaitun. 2 Kamaile bobayana, hau vaimo Ia nesua ri doyata *Banua nu Alatala, bo nakavamo todea nasiromu nte Ia. Nonturomo Ia bo nompatuduki ira. 3 Tempo haitu, nakavamo *guru-guru agama bo *toFarisi nanggeni saito mombine nikavara nobualo. Mombine haitu nipopeanggara ri ngayo ntodea. 4 Bo niulikara i Yesus, "Guru, mombine hitu nikava kami nobualo. 5 Riara Atura-atura agama, naria parenta i *Musa nanguli, ane mombine nokainggu ivesia kana rarempe ante vatu sampe mamate. Jadi berimba panggavaMiu pokainggu nu mombine hitu?" 6 Patuju nu pompekutanara haitu mombatoliani tesa i Yesus ala mamala rapakasalara Ia. Tapi i Yesus ledo notingo. Ia aga notungga notulisi tana ante koya-mpaleNa. 7 Tapi ledo nenonto ira nompekutana-tana. Jadi kaupuna niumbaraka i Yesusmo balenggaNa bo nanguli, "Isema-sema komiu ledo nadosa, iamo mokolu mombarempe mombine hitu ante vatu." 8 Naupu i Yesus notesa ivesia, notungga vaimo Ia notulisi tana ante koya-mpaleNa. 9 Nangepe tesa i Yesus haitu, nalai saito-saitomo ira lako ri sia, nompamula lako ri totua sampe tona namuda. Kaupuna nalai puramo, naboli damo i Yesus ante mombine pangane batena neangga ri belana. 10 Bo niumbaraka i Yesus balenggaNa bo niulikaNa mombine haitu, "Ri umba puramo tona pangane? Domo ria topombahuku iko?" 11 Nesana mombine haitu, "Domo ria, Pue." Nanguli i Yesus, "Yaku muni ledo mombahuku iko. Panjilimo bo tumo rapovia dosa." 12 Naupu haitu nanguli vaimo i Yesus ka todea, "Yakumo hii reme dunia. Isema-sema mangoseaka Yaku ledo matuvu ri kalandana, tapi manggava reme anu mombadekei katuvua mabelo." 13 Nesana toFarisi, "Aga tesaMu mboto tu! Jadi ledo nakana." 14 Nesana i Yesus, "Nau karoKu mboto nitesaKu, nakana tesaKu sabana nisaniKu lako ri umba kakavaKu bo hau ri umba Kukalau. Tapi ledo nisanimiu lako ri umba kakavaKu bo hau ri umba Kukalau. 15 Komiu nompakasala tona nangoseaka pompekirimiu mboto. Yaku ledo nompakasala tona. 16 Tapi ane rapana Kupakasala tona, natantumo pobotusiKu manoa, sabana ledo aga pobotusiKu saitoKu tapi pobotusi nTuamaKu anu nantudu Yaku. 17 Riara Atura-atura agama naria nitulisi ivei: 'Ane maria randua sabi masimbayu tesara riara potangara, tesara namala raparasaya.' *8:17 Ulangan 17:6; 19:15* 18 Naria randua anu nombasabiki Yaku. Yaku mboto saito, bo karanduana TuamaKu anu nantudu Yaku." 19 Bo nekutana vaimo ira, "Ri umba TuamaMu?" Nesana i Yesus, "Ledo nisanimiu mpuu Yaku. Bo ledo muni nisanimiu mpuu TuamaKu. Ane rapana nisanimiu mpuu Yaku, natantu rasanimiu mpuu TuamaKu." 20 Tesa i Yesus haitu nitesaNa ri doyata Banua nu Alatala tempo Ia nompatuduki tona napara peti pomboli doi pesomba. Ledo ria saitoa tona namala mombasaka Ia sabana dopa nakava tempoNa. 21 Bo nanguli vaimo i Yesus ka todea, "Yaku malai lako ri sii bo raelomiu Yaku, tapi komiu aga rapopogaa lako nte Alatala sabana dosamiu. Komiu ledo mamala hau ri ponturo Kukalau." 22 Nangepe haitu, nosiulikamo pakeni *ntoYahudi, "Bara Ia mopatuju mompatesi karoNa mboto, sabana niuliNa kita ledo mamala hau ri ponturo rakalauNa." *8:22 Nangoseaka pomparasaya ntoYahudi, ane tona mompatesi karona mboto, nyawana kana ranavusaka riara narakaa.* 23 Tapi nanguli i Yesus ka ira, "Komiu nopuna lako ri dunia hitu, tapi Yaku nopuna lako ri suruga. Komiu todea ri dunia hitu, tapi Yaku ledo. 24 Haitu sampe niuliKu ka komiu, komiu mamate bo rapopogaa lako nte Alatala sabana dosamiu. NiuliKumo isema Yaku. *8:24 isema Yaku ATAU: "YAKU NARIA". Riara agama Yahudi, sanga nu Alatala nagasapa iamo "Yahweh" atau "Yehovah". Batuana "Yaku Naria". Peinta Pesuvu 3:14. Ri buku hitu anu nitulisi i Yohanes, i Yesus nasaro nanguli "Yaku naria" rapopakita Iamo nasimbayu nte Alatala.* Ane ledo raparasayamiu tesaKu haitu, komiu mpuu-mpuu mamate bo rapopogaa lako nte Alatala sabana dosamiu." 25 Bo nekutana vaimo toYahudi, "Kakanana, isema tano Iko?" Nesana i Yesus, "Domo ria gunana Kutesa ka komiu! *8:25 Domo ria gunana Kutesa ka komiu: Tafsiran ntanina: Anu nitesaKu ka komiu lako ri pamulana!* 26 Da nadeapa mamala Kuuli mompakasala komiu, tapi ledo Kuuli. Aga anu niepeKu lako nte Ia anu nantudu Yaku, haitumo Kutesa ka manusia ri dunia. Bo Ia namala raparasaya." 27 Ledo nisanira i Yesus notesaki TuamaNa ri suruga. 28 Haitu sampe niuliNa vai ka ira, "NiuliKu ka komiu isema Yaku. Bo maupu komiu manganggataka Yaku, *Ana nu Manusia, *8:28 manganggataka Yaku, Anu nu Manusia: Patuju ntesa hitu, i Yesus kana raanggataka pakalanga ri kayu salib bo meore hau ri suruga. Peinta muni Yohanes 12:32-33.* ri *kayu salib , tempo haitu pade rasanimiu tesaKu hitu nakana bo rasanimiu muni ledo ria sangayaa nipoviaKu nangoseaka dotaKu mboto. Tapi Yaku bate-batena notesa nangoseaka anu nipatuduki nTuamaKu ka Yaku. 29 Ia anu nantudu Yaku, Ia muni nomporoa Yaku. Ledo rapalambaNa Yaku saitoKu, sabana Yaku bate-batena novia anu nompakadamba raraNa." 30 Naliu i Yesus notesa ivesia, nadeamo tona nomparasaya Ia. 31 Naupu haitu, i Yesus nanguli ka toYahudi anu nomparasaya Ia, "Ane komiu maroo mangoseaka tesaKu, komiu mpuu-mpuu topangoseaka Yaku. 32 Bo ane ivesia, rasanimiumo pepatuduki nakana sampe komiu rakabasaka lako ri pobatuamiu." 33 Nesana pakeni ntoYahudi, "Kami hii muli i Abraham. Dopa sanggania kami nipobatua ntona. Berimba bo niuliMiu kami domo rapobatua?" 34 Nesana i Yesus ka ira, "Pariaramo tesaKu hitu. Isema-sema novia dosa, iamo nipobatua nu dosa. 35 Ane batua, ledo natantu makuasa riara banua nu madika. Tapi ane ana nu madika, natantumo ia makuasa riara banua ntuamana. 36 Jadi, ane *Ana nu Alatala mbotomo mombakabasaka komiu lako ri dosa , makabasaka mpuumo komiu! 37 NisaniKu komiu pura-pura muli i Abraham. Tapi nau damo ivesia, komiu madota mompatesi Yaku, sabana ledo nipokonomiu mantarima pepatudukiKu. 38 Anu nikitaKu nte TuamaKu, haitumo nitesaKu ka komiu. Tapi komiu aga novia anu nipatuduki ntuamamiu ka komiu." 39 Nesana ira ka i Yesus, "Tuama kami i Abraham." Nanguli i Yesus, "Ane komiu mpuu-mpuu muli i Abraham, natantumo pokainggumiu mabelo, nasimbayu mpo pokainggu i Abraham. 40 Yaku nompasimbayu ka komiu pepatuduki nakana anu niepeKu lako nte Alatala, tapi komiu aga nompasimbuku mompatesi Yaku. Ledo ivesia pokainggu i Abraham! 41 Pokainggumiu tu nanjava pokainggu ntuamamiu mboto!" Nesana vaimo ira, "Kami ledo ana vone! Tuama kami aga saito, haitumo Alatala." 42 Nanguli i Yesus ka ira, "Ane Alatala tuamamiu, tantu rapotovemiu Yaku, sabana Yaku nopuna lako nte Ia. Yaku nakava ledo nangoseaka dotaKu mboto, tapi nangoseaka dota nu Alatala anu nantudu Yaku. 43 Natantumo ledo nipahamiu tesaKu sabana ledo nipokonomiu mantarima pepatudukiKu. 44 Komiu nasimbayu ante tuamamiu, *Magau nu Seta! Komiu batena madota mangoseaka dotana. Lako ri pamulaname ia bate-batena topepatesi. Ia ledo nosabingga ka anu nakana, sabana ledo ria nuapa-nuapa nakana riara ntaina. Masipato ia modava, apa ia topodava mami bo puna nu dava. 45 Yaku notesa anu nakana ka komiu, bo ledo niparasayamiu sabana komiu muni topodava . 46 Coba popakita ka Yaku dosaKu! Nakana anu nitesaKu, jadi nakuya ledo niparasayamiu? 47 Tona nopuna lako nte Alatala mompariara tesa nu Alatala. Tapi komiu ledo nompariara tesaNa sabana komiu ledo nopuna lako nte Alatala." 48 Nangepe tesa haitu, nangulimo toYahudi ka i Yesus, "Hm! Nakana mpuu niuli kami! Iko nipesua nu *seta! Iko nasimbayu mpo *toSamaria naruto!" 49 Nesana i Yesus, "Yaku ledo nipesua nu seta. Yaku nombabila TuamaKu, tapi aga nisalaimiu Yaku. 50 Yaku ledo mbeki rabila ntona. Tapi TuamaKu madota Yaku rabila ntona bo Iamo topotangara nanoa. 51 Pariaramo tesaKu hitu. Isema-sema mangoseaka tesaKu ledo mamate sampe ri kasae-saena." 52 Nangepe haitu nanguli toYahudi ka i Yesus, "Hitupa nisani kamimo nipesua nu seta mpuumo Iko! I Abraham bo *nabi-nabi nggaulu namate puramo. Tapi panguliMu, isema-sema nangoseaka tesaMu ledo mamate sampe ri kasae-saena! 53 Berimbamo? Naogepa Iko pade tuputa i Abraham? Ia bo nabi-nabi nggaulu namate puramo! Isema ntoto Iko sampe Iko nabia notesa ivesia?" 54 Nesana i Yesus, "Ane Yaku mombabila karoKu mboto, ledo ntoto maria batuana. Tapi TuamaKu nombabila Yaku bo Iamo anu nipangakumiu Alatala nisombamiu, 55 nau komiu ledo nosisani ante Ia. Tapi Yaku nosisani belo ante Ia. Ane rapana Kuuli Yaku ledo nosisani ante Ia, tantu Yaku majadi topodava nasimbayu mpo komiu. Tapi Yaku mpuu-mpuu nosisani ante Ia bo Yaku natutu nangoseaka tesaNa. 56 Totuamiu nggaulu i Abraham, nadamba mpuu rarana sabana nisanina rakitana Yaku makava. Nikitanamo bo nadamba mpuumo rarana." 57 Nanguli vaimo toYahudi, "Ba! Iko tu dopa rakavana lima-pulu mpae umuruMu! Berimba sampe Iko nanguli nikitaMumo i Abraham, totua kami nggaulu?" 58 Nesanamo i Yesus, "Pariaramo tesaKu. Dopame i Abraham nipoanaka, naria mamimo Yaku!" *8:58 Naria mamimo Yaku ATAU: "Yaku Naria": Riara basa Ibrani "YAKU NARIA" sanga nu Alatala. Peinta Pesuvu 3:14. Ane nanguli ivesia, i Yesus nompakalanto Ia nasimbayu nte Alatala. Jadi toYahudi madota mombarempe Ia ante vatu sabana nipakasimbayuNa karoNa ante Alatala.* 59 Nangepe tesa i Yesus haitu, nangala vatumo toYahudi mombarempe Ia. Tapi Ia netinggalipo lako ri tatangara bo nalai lako ri Banua nu Alatala haitu.
9:1 Tempo i Yesus noliu, nikitaNa saito tona naburo mami lako ri pompoanaka. 2 Nekutanamo ana-anaguru i Yesus, "Guru, isema nadosa sampe tona hitu naburo mami lako ri pompoanaka? Totuana atau ia mboto?" 3 Nesana i Yesus, "Ledo ia nadosa, ledo muni totuana. Tapi haitu najadi ala kuasa nu Alatala mamala rakita riara nggatuvuna. 4 Ane eona da narava, kita kana movia pokarajaa nu Alatala anu nantudu Yaku. Apa ane mabongimo domo mamala mokarajaa. 5 Sanggariana Yaku riara dunia hitu, Yakumo reme anu nompakareme pekiri nu manusia." 6 Naupu nitesaNa ivesia, niteveulusiNamo tana bo nipinjukiNa pade nigeseNa ri mata ntoburo. 7 Pade nituduNa, "Koi doupimo matamu ri uve Kola Siloam." Siloam batuana "Nitudu." Jadi hau mpuumo toburo haitu. Nakava ri Kola Siloam, nidoupinamo matana. Nanjilipa ia, nekita mo matana. 8 Tona nosadoyata ante ia bo tona nanggita ia nerapi-rapi ri bivi dala bara ipia, nosipekutana, "Ledo ia haitu tona nonturo ri bivi dala nerapi-rapi bara ipia?" 9 Naria sanu nanguli, "Nakana! Iamo!" Tapi naria muni sanu tona nanguli, "Ledo ia, aga lenjena nasimbayu." Tapi ia mboto nanguli, "Yakumo!" 10 Jadi nipekutanaramo, "Berimba sampe matamu nekita?" 11 Nesana ia, "Tona nosanga i Yesus notoveulusi tana, bo nipinjukiNa sakide tampo haitu, bo nigeseNa ri mataku. Pade nituduNa yaku hau mombadousi mataku ri Kola Siloam. Jadi hau mpuumo yaku bo naupu nendou namalamo mataku nekita." 12 Nekutana vaimo ira, "Ri umbamo tona haitu?" Nesana toburo, "Ledo nisaniku." 13-14 Tempo i Yesus nombagalo tana ante veuluNa bo nompopekita mata ntoburo haitu nambela *eo penonto. Jadi haitumo sampe toburo anu nabelomo matana nikeni ntona hau ri ngayo *ntoFarisi. 15 Bo toFarisi muni nompekutana toburo, "Berimba sampe matamu nipopekita?" Nesana ia, "NigeseNa tampo mataku pade nidousiku bo namalamo mataku nekita." 16 Bara sako-ndua toFarisi haitu nanguli, "Natantumo i Yesus haitu ledo lako nte Alatala, sabana Ia ledo nangoseaka atura-atura eo penonto." Tapi naria muni sanu nanguli, "Umbamo tona nadosa mamala movia kabaraka ivehaitu?" Jadi nosisala panggava ira. 17 Jadi nipekutana ntoFarisi vaimo toburo, "Berimba panggavamu, apa matamu nipakabeloNa." Nesana toburo, "Ia *nabi." 18 Tapi ledo niparasaya ntoFarisi *9:17 toFarisi . Ri naskah basa Yunani nitulisi: "toYahudi".* tona haitu mpuu-mpuu naburo bo dako nipopekita matana. Jadi nipokiora tina tuama ntoburo nipakabelo matana haitu 19 bo nipekutanara, "Nakana mpuu hitumo anamiu anu niulimiu naburo mami lako ri pompoanaka? Berimba sampe sii-sii nabelomo matana?" 20 Nesana tina tuama ntoburo haitu, "Nisani kami, ia mpuu-mpuu ana kami, bo ia mpuu-mpuu naburo mami lako ri pompoanaka. 21 Tapi bara berimba sampe ia namala nekita sii-sii, ledo nisani kami. Bo ledo muni nisani kami bara isema nompakabelo matana. Aginamo ia mboto rapekutanamiu. Ia nambasomo. Ia mbotomo mamala mesanaka pompekutanamiu." 22 Tina tuamana nanguli ivesia sabana naekamo ira ka toFarisi *9:22 toFarisi. Ri naskah basa Yunani nitulisi: "toYahudi".* . Apa toFarisi haitu nasintuvumo isema-sema mompangaku i Yesus *Magau Topepakasalama anu nijanji nu Alatala, domo radekei metupu ri *banua petupu. 23 Haitumo sampe tina tuamana nanguli, "Ia nambasomo. Aginapa ia mboto rapekutanamiu." 24 Naupu haitu, nipokiora vai sangganipa toburo haitu bo nipekutanara, "Ulimo anu nakana ri ngayo nu Alatala! Nisani kamimo tona nompakabelo matamu haitu tona nadosa!" 25 Bo nesana toburo haitu, "Ledo nisaniku bara nadosa Ia bara ledo. Tapi anu nisaniku, pangane yaku naburo, tapi hitupa nekitamo mataku." 26 Bo nanguli vaimo toFarisi ka ia, "Nuapa nipoviaNa ka iko? Berimba pompakabeloNa matamu?" 27 Nesana toburo haitu, "Nitesakumo ka komiu pangane tapi ledo niparasayamiu. Nakuya rapekutanamiu vai? Madota muni komiu mangoseaka Ia?" 28 Naraumo ira bo niraira ivei: "Ikomo tu topangoseaka Ia, kami ledo! Kami topangoseaka i *Musa! 29 Nisani kami Alatala notesa nte i Musa nggaulu. Tapi tona haitu, ledo nisani kami unu nu apuNa." 30 Bo nesana vaimo toburo haitu, "Hai! Nahera mpuu yaku! Ledo nisanimiu lako ri umba kakavaNa, tapi Ia nompakabelo mataku naburo! 31 Nisanita Alatala ledo nangepe posambaya ntona nadosa, tapi Ia nompetalingai posambaya ntona netupu nte Ia bo nangoseaka dotaNa. Ane tona haitu ledo lako nte Alatala, berimbamo Ia mompakabelo mataku? 32 Lako ri lamba pamulana dopa sanggani niepeta naria tona namala nompakabelo mata ntona naburo mami lako ri pompoanaka. 33 Ane tona haitu ledo lako nte Alatala, natantumo Ia ledo mamala movia nuapa-nuapa." 34 Nesana ira, "Hih! Iko tu todosa mami lako ri pompoanaka! Ledo ntoto masipato iko mompatuduki kami!" Jadi nompamula lako ri eo haitu, domo nidekeira tona haitu metupu ri banua petupu. 35 Niepe i Yesusmo tona haitu domo radekei metupu ri banua petupu ntoYahudi, hau Ia mosinggavaka bo nipekutanaNa, "Berimbamo? Niparasayamu *Ana nu Manusia?" 36 Nesana tona haitu, "Isema tona niuliMiu, Guru? Uli ka yaku ala kuparasaya Ia." 37 Nanguli i Yesus ka ia, "Nikitamumo Ia. Iamo notesa ante iko." 38 Bo nanguli tona haitu, "Ane ivesia, Pue! Niparasayakumo!" Bo nantaputumo ia mombasomba i Yesus. 39 Nanguli i Yesus ka ia, "Patuju kakavaKu ri dunia hitu ala mompakalanto sala ntona ala tona naburo mamala mekita, bo tona nisarumakana nekita, majadi maburo." 40 Naria bara sako-ndua toFarisi neangga ri sia bo niepera i Yesus nanguli ivesia, nekutanamo ira, "NisarumakaMu kami hii naburo muni?" 41 Nesana i Yesus, "Ane rapana komiu naburo mami, natantumo ledo nadosa komiu. Tapi komiu nanguli namala nekita. Haitu sampe komiu bate-batena nadosa."
10:1 "Pariaramo tesaKu hitu. Ane tona aga nompene vala nesua riara gimpu bo ledo nesua ri bobaa, tona haitu topangangga bo topeago. 2 Tapi topoevu bimba-bimba haitu, nesua ri bobaa nu gimpu. 3 Topojaga gimpu mombabuka bobaa ka ia, bo bimba-bimba haitu mombatalingai suarana ane rapokiona sangara sangu-sangu. Bo rakenina ira hau ri savalikuna. 4 Ane nesuvu ri savalikuna puramo bimba, topoevu molipa mokolu ka bimbana haitu. Bo bimba-bimba haitu mangoseaka purina, sabana nisanira suara ntopoevu. 5 Bimba-bimba haitu ledo mangoseaka tona ntanina, tapi aga rapalaikara tona haitu, sabana ledo nisanira suarana." 6 I Yesus notesa porapa haitu ka *toFarisi, tapi ledo nisanira batuana. 7 Sabana haitu, nanguli vaimo i Yesus ka ira, "Pariaramo tesaKu hitu! Yakumo hii bobaa rapesua nu bimba hau riara gimpu. 8 Pura-pura tona nakava nokolu ka Yaku, aga topangangga bo topeago. Tapi bimba-bimba ledo nombatalingai suarara. 9 Yakumo hii bobaa. Isema-sema mesua modala nte Yaku rapakasalama. Ia mamala mesua bo mesuvu manggava kandea. 10 Ane topangangga, ia aga tumai mangangga, mepatesi, bo mompakagero. Tapi Yaku hii nakava ala manusia manggava katuvua mabelo bo katuvua haitu ledo ria kakurana." *10:1-10 Bimba nirapaka topomparasaya, bo topeago bo topangangga nirapaka guru mpodava.* 11 "Yakumo hii topoevu nabelo. Yaku nasadia mamate ala bimbaKu matuvu. 12 Tona nigaji anu ledo topoevu bimba bo ledo muni tupu nu bimba, ane rakitana asulaku makava mombaraga bimba-bimba, aga rapalaikana bimba-bimba haitu apa ledo bimbana mboto. Jadi bimba haitu raraga bo rasaka nu asulaku sampe masimpotare. 13 Tona nigaji haitu mangova malai sabana ia aga nigaji. Ledo rapotovena bimba-bimba haitu. 14-15 Yakumo hii topoevu nabelo. TuamaKu nisaniNa Yaku bo Yaku nisaniKu muni Ia. Ivesia muni nisaniKu pura-pura bimbaKu bo bimba-bimbaKu nisanira Yaku. Bo Yaku mamate ala bimba-bimbaKu mamala matuvu. 16 Da nariapa bimba-bimbaKu ntanina anu dopa nesua riara gimpu hitu. Ira muni kana Kukeni tumai. Ira mombatalingai suaraKu bo pura-pura bimbaKu majadi salunu rapoevu ntona saito. 17 TuamaKu nompotove Yaku sabana Yaku nasadia nombadekei karoKu rapatesi ala Yaku matuvu mpanjili. 18 Ledo ria saitoa tona mamala mompatesi Yaku ane ledo Kudekei. Tapi Yakumo anu mombadekei karoKu rapatesi nangoseaka dotaKu mboto. Yaku nakuasa mombadekei karoKu rapatesi bo Yaku nakuasa muni matuvu mpanjili, sabana haitumo niparenta nTuamaKu ka Yaku." 19 Nangepe tesa i Yesus haitu, nosinjanai vai *toYahudi. 20 Nadea ira nanguli, "Ia haitu nipesua nu *seta! Nagila ntotomo Ia! Rapokuya raepeta tesaNa?" 21 Tapi naria muni sanu tona nanguli, "Ledo! Ane tona nipesua nu seta, ledo ivesia tesana! Natantumo seta ledo mamala mompakabelo tona naburo!" 22 Naliu haitu, nakavamo gantana *Posusa Mombatora Pobaruki Banua nu Alatala ri ngata Yerusalem. Posusa haitu nambela tempo naranindi. 23 I Yesus nolipa ri tambale ri doyata *Banua nu Alatala anu nosanga *Tambale Magau Salomo. 24 Bo nakavamo pakeni ntoYahudi nantagui Ia hamai. Nekutanamo ira, "Sampe maipia Iko mompakaingu kami? Ane Iko mpuu-mpuu *Magau Topepakasalama anu nijanji nu Alatala, uli pakalanto ka kami!" 25 Nesana i Yesus, "NiuliKumo ka komiu, tapi ledo niparasayamiu. Kabaraka-kabaraka nipoviaKu ante kuasa lako nte TuamaKu nompopaisani ka komiu isema Yaku hii. 26 Tapi ledo ntoto niparasayamiu sabana komiu ledo bimba-bimbaKu. 27 Bimba-bimbaKu nantalingai tesaKu bo nisaniKu ira bo nioseakara Yaku. 28 Yaku nombadekei ka ira katuvu mabelo sampe ri kasae-saena bo ira ledo ntoto rapopogaa lako nte Alatala. Ledo ntoto maria saitoa tona mamala mangago bimbaKu lako nte Yaku. *10:28 mangago bimbaKu lako nte Yaku: batuana, manggeni tona moura pomparasayara.* 29 TuamaKu niparasayakaNa ka Yaku bimba-bimba haitu bo Iamo naogepa pade pura-pura anu naria. Ledo ntoto ria saitoa tona mamala mangago ira lako nte Ia. 30 Yaku bo TuamaKu ledo ria posisalana, aga saito." 31 Nangepe tesaNa haitu, niala ntoYahudimo vatu raporempera i Yesus. 32 Tapi nanguli i Yesus ka ira, "Nadeamo povia nabelo lako nte TuamaKu nipopakitaKu ka komiu. Povia umbana sampe rarempemiu vatu Yaku?" 33 Nesana toYahudi, "Ledo poviaMu nabelo sampe Iko rarempe kami vatu. Tapi sabana Iko nompandaente Alatala. Iko aga manusia biasa, tapi Iko nompakasimbayu karoMu ante Alatala!" 34 Nesana i Yesus, "Riara Atura-atura agamamiu, naria tesa nu Alatala ka pakeni ntoYahudi nggaulu nitulisi ivei: 'Komiu pura-pura nanjava Alatala.' *10:34 Mazmur 82:6* 35 Anu nitulisi riara Buku Gasa haitu ledo nabali-bali tapi bate-batena nakana sampe ri kasae-saena. Tona nantarima tesa nu Alatala nggaulu haitu niuliNa 'nanjava Alatala', 36 nemopa Yaku! Apa Yakumo hii nipelisi nu Alatala bo nituduNa tumai ri dunia! Jadi nakuya komiu nanguli Yaku nompandaente Alatala sabana niuliKu Yakumo hii *Ana nu Alatala? 37 Ane rapana ledo Kupovia pokarajaa niparasaya nTuamaKu ka Yaku, nee raparasayamiu Yaku. 38 Tapi nipoviaKu pokarajaa haitu jadi kana raparasayamiumo Yaku. Nau ledo madota komiu momparasaya tesaKu, kana raparasayamiu sabana anu nipoviaKu. Ivesiamo rasanimiu mpuu-mpuu Yaku nosangu rara nte TuamaKu bo TuamaKu muni nosangu rara nte Yaku." 39 Nangepe haitu, pakeni ntoYahudi nompasimbuku vaimo mombasaka i Yesus, tapi nalaimo Ia. 40 Naupu haitu, haumo i Yesus nanjili ri sambote Binangga Yordan. Bo Ia naroo hamai ri ponturo i Yohanes Topediu nombadiu tona bara ipia. 41 Nadea tona hau nosinggava nte Ia. Bo simbo notesamo ira, "I Yohanes ledo ntoto novia kabaraka. Tapi ia nantesa i Yesus bo tesana haitu nakana mpuu!" 42 Bo nadea tona hamai nomparasaya i Yesus.
11:1-2 Naria saito langgai nosanga i Lazarus anu nonturo ri ngata Betania nosanggani-nggani ante sampesuvuna mombine anu nosanga i Maria bo i Marta. I Maria mombine nombatoli lana dupa ri kada i Yesus bo nipakabaina ante buluana. Naria sanggani i Lazarus nadua ntamo. 3 Jadi sampesuvuna randua nombatudu tona hau mangulika i Yesus ivei: "Pue, vega nipotoveMiu nadua." 4 Nangepe kareba haitu, nangulimo i Yesus, "Duana haitu dopa rapomatena. Haitu najadi ala Alatala mompopakita kuasaNa. Bo lako ri duana haitu, rasani ntona Yaku, *Ana nu Alatala, nakuasa muni." 5 I Yesus nompotove i Marta, i Maria bo i Lazarus. 6 Tapi tempo niepeNa karebana i Lazarus nadua, nitunggaiNa rombongipa kasaena pade hau Ia. 7 Naliu rombongi haitu, niuliNa ka ana-anaguruNa, "Anumo, kita manjili hau ri bagia Yudea." *11:7 Ngata Betania ponturo gi Lazarus, ri bagia Yudea napara ngata Yerusalem.* 8 Nesana anaguruNa, "Guru, dopa nasae *toYahudi hamai madota mombarempe Komiu ante vatu sampe mamate. Nuapa sabana sii-sii Komiu madota hau vai?" 9 Nanguli i Yesus ka ira, "Saeo sapulu rojaa kasaena. Tona nolipa ri eona, ledo matepasunu vatu kadana, apa nikitana reme anu nombavanta dunia. 10 Tapi tona nolipa tempo nabongi, matepasunu vatu kadana sabana ledo ria nuapa-nuapa nompakareme dalana." *11:9-10 Batuana, ane dopa makava tempona nipakatantu nu Alatala, dopa makuya-kuya i Yesus, nirapaka Ia da nolipa ri eona.* 11 Ivesiamo tesa i Yesus ka anaguruNa. Naupu haitu, nipapolaNa tesaNa ka ira. NiuliNa, "Vegata i Lazarus namonjomo. Tapi hau Kulike ia." 12 Bo nesana ana-anaguru i Yesus, "Ane namonjo mpuumo i Lazarus, tantu ia kana mabelo mpanjili lako ri duana haitu." 13 Nisarumaka nu anaguruNa namonjo biasa i Lazarus. Tano mai patuju tesa i Yesus nanguli i Lazarus namatemo. 14 Haitumo sabana i Yesus notovontoo ka ana-anaguruNa, "I Lazarus namatemo. 15 Nadamba raraKu Yaku ledo naria hamai tempo ia namate, sabana kamatena haitu manggeni belo ka komiu ala raparasayamiu Yaku. Anumo, haumo kita mompeinta i Lazarus." 16 Bo i Tomas anu nidae "Ngana Rapi" nanguli ka roa-roana anaguru i Yesus, "Anumo, kita mangoseaka Ia ala kita muni mamate mosanggani-nggani ante Ia." 17 Tempo i Yesus nakava ri ngata Betania, pata-mbongimo kasaena i Lazarus ri dayo. 18 Ngata Betania haitu napara ngata Yerusalem, nitasere talu-kilo kakavaona. 19 Jadi nadeamo toYahudi nakava nte i Marta bo i Maria mompakavoe rarara sabana sampesuvura i Lazarus namatemo. 20 Niepe i Martapa naparamo i Yesus, hau ia mantomunaka Ia. I Maria nepopea ri banuana. 21 Nosinggavapa nte i Yesus, nangulimo i Marta ka Ia, "Pue, ane naria Komiu ri sii tempo haitu, ledo mamate sampesuvuku i Lazarus. 22 Tapi naupa ivesia, nisaniku nuapa-nuapa raperapiMiu sii-sii, radekei nu Alatala ka Komiu." 23 Nanguli i Yesus ka i Marta, "Sampesuvumu haitu da matuvu mpanjili." 24 Nanguli i Marta, "Iyo. Nisaniku ia matuvu mpanjili ri kaupu nu dunia tempo pura-pura tona namate matuvu mpanjili." 25 Nanguli i Yesus ka i Marta, "Yakumo anu nompakatuvu mpanjili tona namate bo Yakumo nombadekei katuvua nabelo. Isema-sema nomparasaya Yaku, nau ia mamatemo, ia batena matuvu mabelo. 26 Bo isema-sema natuvu nabelo bo nomparasaya Yaku, ledo mamate bo rapopogaa lako nte Alatala sampe ri kasae-saena. Niparasayamu anu niuliKu hitu?" 27 Nanguli i Marta, "Iyo, Pue. Niparasayakumo Komiu tu Ana nu Alatala, *Magau Topepakasalama anu nijanji nu Alatala makava ri dunia." 28 Naupu i Marta notesa ka i Yesus ivesia, hau ia nompokio i Maria bo nanggalivaya ka ia, "Nakavamo i Guru. Ia madota mosinggava nte iko." 29 Nangepe tesa i Marta haitu, neanggamo i Maria hau nasalisa mosinggava nte i Yesus. 30 Tempo haitu, i Yesus dopa nesua rangata Betania. Ia da ri savalikuna, ri ponturo niposinggavaNa ante i Marta. 31 ToYahudi anu nompakavoe rara i Maria ri banuana nanggita ia nompari-mpari hau. Jadi hau muni ira netuntuni ri puri. Nisarumakara ia hau ri dayo mantangisi sampesuvuna. 32 Nakavapa i Maria nte i Yesus, nantaputumo ia ri ngayoNa bo nanguli, "Pue, ane naria Komiu ri sii bara ipia, natantumo ledo mamate sampesuvuku." 33 Tempo i Yesus nanggita i Maria nte toYahudi anu nomporoa ia notumangi-mangi, nasusa mpuumo raraNa. 34 Bo nekutanamo Ia, "Ri umba dayona?" Nesanamo ira, "Pue, kaimo, hau rapeintata." 35 Notumangimo i Yesus. 36 Nanggita haitu, nanguli toYahudi anu nantuntuni i Maria pangane, "Peintamo. Nipotove i Yesus mpuumo i Lazarus." 37 Tapi naria muni sanu ira nanguli ka roa, "Tona naburo namala nipakabeloNa. Nakuya bo ledo namala nipakabeloNa i Lazarus nadua ala ia ledo mamate?" 38 I Yesus nanggaparai dayo i Lazarus ante susa raraNa. Dayo haitu bolo vatu ri kente nu bulu, vambana niupi ante vatu mbaso. 39 Nanguli i Yesus, "Lelakamo vatu haitu!" Tapi nanguli i Marta, sampesuvu ntomate haitu, "Pue, natantu navaumo ia, apa pata-mbongimo ia riara dayona." 40 Nanguli i Yesus ka i Marta, "Nuapa niuliKu ka iko pangane? Ane muparasaya, mukita kaoge kuasa nu Alatala!" 41 Naupu sia, nilelakaramo vatu mbaso nipombatutui dayo haitu. Pade nitingoa i Yesusmo langi bo nosambaya, "Tata, Yaku nosukuru sabana posambayaKu hitu niepeMiumo. 42 NisaniKu Komiu bate-batena nangepe posambayaKu, tapi niuliKu ivesia ala raepe ntona ri sii ala raparasayara Komiumo nombatudu Yaku tumai ri dunia." 43 Naupu notesa ivesia, nongaremo i Yesus ante suara namangga, "Lazarus! Pesuvumo!" 44 Bo nesuvu mpuumo i Lazarus lako riara nu dayo. Kadana bo palena da nibeve sompu bo balenggana da nipou kae. Bo nanguli i Yesus ka ira, "Volemo pompouna ala mabelo ia molipa." 45 Nadea toYahudi nakava mompakavoe rara i Maria bo nikitara anu nipovia i Yesus. Bo nadeamo ira nomparasaya Ia. 46 Tapi naria muni sanu hau nte *toFarisi nombatesa ka ira anu nipovia i Yesus. 47 Jadi balengga-balengga *ntopanggeni pesomba bo *toFarisi nompasiromu *toPolibu Mbaso Agama Yahudi. Niulira ka topolibu anu nasiromu haitu, "Nuapa masipato rapoviata? Nadea mpuu kabaraka nipovia ntona haitu. 48 Ane kita batena mompalamba Ia ivesia, natantumo pura-pura tona momparasaya Ia ngena! Bo kaupuna *tantara nu Magau Mbaso ri ngata *Roma makava mombagero *Banua nu Alatala bo pura-pura ngatata!" 49 Naria saito ira nosanga i Kayafas, anu najadi Pakeni nTopanggeni Pesomba mpae haitu. NiulikaNa ira, "Ledo nisanimiu nuapa-nuapa! 50 Ledo ntoto nipekirimiu kabelo ka todea! Aginapa saito tona mamate pade todea rapakaropu! Agina saito mamate manjambei todea!" 51 Kakanana tesa i Kayafas haitu ledo nitesana lako ri pekirina mboto, tapi ia niposumba nu Alatala sabana ia Pakeni nTopanggeni Pesomba mpae haitu. Ia nombaboto kamate i Yesus manjambei todea toYahudi. 52 Bo ledo aga toYahudi, tapi nibotusina muni i Yesus mamate ka pura-pura ana-ana nu Alatala ntanina ri umba-umba ri dunia, ala ira rapasiromu majadi sangu. 53 Jadi nompamula lako ri eo haitu, pakeni ntoYahudi nasintuvumo mompatesi i Yesus. 54 Sabana haitu, i Yesus domo noliu ri ngata-ngata ntoYahudi, ala domo rakita ntona. Tapi nalai Ia lako ri bagia Yudea hau ri ngata Efraim napara karava bai. Bo naroo hamai nosanggani-nggani ante anaguruNa. 55 Tempo haitu naparamo eo mbaso agama Yahudi anu niuli *Eo Mbaso Paskah. Jadi nadeamo tona lako ri ngata-ngata ntoYahudi nantende hau ri ngata Yerusalem ala mantuntuni *ada pompakagasa karora dopame rapamula Eo Mbaso Paskah. 56 Nakava hamai, nielo-elora i Yesus. Bo ane ira nasiromu ri Banua nu Alatala, nosimpekutana ira, "Berimba panggavamiu? Makava Ia ri posusa ngena, atau ledo?" 57 Tapi balengga-balengga ntopanggeni agama bo toFarisi lave niulira mami, "Isema-sema nangisani ponturo i Yesus, kana raulina ka kami ala Ia mamala rasaka!"
12:1 Ono-eopa pade *Eo Mbaso Paskah, i Yesus hau ri ngata Betania, ngata niponturo i Lazarus nipakatuvuNa mpanjili lako ri kamatena bara ipia. 2 Hamai nipovia posusa mombabila i Yesus. I Marta nantulungi nanggeni kandea ka toposusa bo i Lazarus nonturo ri tatangara nangande nosanggani-nggani ante i Yesus. 3 Tempo ira nonturo hamai, i Maria nangala sabotolo lana vangi *narwastu anu nasuli mpuu alina, nitasere santanga lite isina. Bo nakavamo ia mombatoli lana haitu ri kada i Yesus tandana pebilana, bo nipakabaina ante buluana. Bo riara banua haitu navangi mpuu soana lako ri lana vangi haitu. 4 Nanggita haitu, notesamo saito anaguru i Yesus anu nosanga i Yudas Iskariot anu mompobalu Ia bara maipia. Niulina, 5 "Nakuya ledo nipobaluka lana nasuli alina haitu nte alina taluatu doi salaka *12:5 doi salaka: Sampeka doi salaka nasimbayu ante gaji ntona saeo.* bo alina haitu radekei ka tona napakasi?" 6 Kakanana ledo tona napakasi nitora i Yudas, tapi aga karona mboto apa ia topelea. Iamo anaguru anu niparasaya nombaboli doira, bo sanggani-sanggani nipeleana doi haitu. Haitu sampe niulina ivesia. 7 Tapi nangulimo i Yesus ka i Yudas, "Dekeikamo ia movia haitu, sabana anu nipoviana haitu mantora eo pombatana Yaku ngena. *12:7 Nantuntuni kabiasa ntoYahudi, tomate nisompu ante lana vangi bo rampa-rampa.* 8 Tona napakasi bate-batena maria ri tatangamiu, tapi Yaku ledo." 9 Nadea mpuu *toYahudi nangepe lelena i Yesus naria ri ngata Betania. Jadi haumo ira manggita i Yesus bo muni manggita i Lazarus anu nipakatuvuNa mpanjili lako ri kamatena. 10 Balengga-balengga ntopanggeni agama nasintuvu mompatesi i Lazarus muni. 11 Sabana, naupu i Lazarus nipakatuvu mpanjili, nadeamo toYahudi domo nadota nangoseaka balengga-balengga ntopanggeni agama. Ira aga nangoseaka i Yesus bo nanjarumaka Ia. 12 Naeo mpadondo, todea anu nakava ri ngata Yerusalem mantuntuni *posusa Paskah, niepera i Yesus makava ri ngata Yerusalem muni. 13 Jadi nialara tava ndate *12:13 tava ndate: Tava-tava haitu nitalera ri dala rapoliu i Yesus ala mombabila Ia nangoseaka ada ntoYahudi ane maria tomaoge makava riara ngatara. Peinta Matius 21:8; Markus 11:8.* bo hau ira nombatomunaka i Yesus bo nongare-ngaremo ira, "*Hosana! Ratoiyamo Alatala! Maoge belo ka Ia anu nakava niposumba nu Alatala! Iamo Magau *ntoIsrael!" ( 12:13 Mazmur 118:26) 14 I Yesus nanggava sangu ana *keledai bo nipesaviNa. PesaviNa haitu nompakadupa tesa nitulisi riara Buku Gasa ivei: 15 "Kadambamo komiu tupu ngata Yerusalem! Peintamo! Magaumiu makava nesavi ana nu keledai! *12:15 keledai: Ane Magau makava mesavi jara, batuana ia nakava mosieva. Tapi ane ia makava mesavi keledai, batuana ia nakava mosinggabelo ante tupu ngata haitu.* " ( 12:15 Zakharia 9:9) 16 Jadi nibila ntodea mpuu i Yesus tempo Ia nesua riara ngata Yerusalem. Tapi dopa nisani nu ana-anaguruNa batuana. Naliu Ia natuvu mpanjili lako ri kamateNa bo neore hau ri suruga, pade nisanira pebila ntodea ka i Yesus nompakadupa anu nitulisi riara Buku Gasa pangane. 17 Todea anu nosanggani-nggani ante i Yesus tempo Ia nompokio i Lazarus lako riara dayo bo nompakatuvu mpanjili ia, todea gahaitumo notesa kajadia haitu ka tona ntanina. 18 Jadi nadea tona hau nombatomunaka i Yesus, sabana niepera i Yesus novia kabaraka haitu. 19 Nanggita haitu, nosimpotesamo *toFarisi, "Nidagimo kita! Peinta vei! Pura-pura tona ri dunia hau nangoseaka Ia!" 20 Ri tatanga ntodea hau metupu nte Alatala ri ngata Yerusalem tempo *posusa Paskah haitu, naria muni bara sako-ndua toYunani. 21 Ira nakava nangulika i Filipus, "Ane mamala, kami madota mosinggava nte i Yesus." (I Filipus haitu tona lako ri ngata Betsaida ri bagia Galilea.) 22 Nangepe perapira haitu, hau i Filipus notesa ka i Andreas bo ira randua hau nanguli perapi haitu ka i Yesus. 23 I Yesus notesa kamateNa ka ira. NiuliNa, "Nakavamo tempona Alatala mompopakita kaoge *Ana nu Manusia, haitumo kaogeKu. 24 Pariaramo tesaKu hitu: ane angu mpae ledo ratuda ri tana, pae haitu bate-batena aga sangu, ledo movua. Tapi ane angu mpae haitu ratuda ri tana, kaupuna pae haitu movua madea. 25 Isema-sema aga nompotove katuvuna ri dunia hitu kana malipo katuvuna bara maipia. Tapi isema-sema ledo nompotove katuvuna riara dunia hitu, manggava katuvua mabelo sampe ri kasae-saena. 26 Isema-sema mokarajaa ka Yaku kana mangoseaka Yaku ala ri umba-umba Kukalau, ia mosanggani-nggani nte Yaku. Bo isema-sema mokarajaa ka Yaku natantu rabila nTuamaKu. 27 Hitupa nasusa mpuumo raraKu. Nuapa Kuuli? Madota Kuperapi TuamaKu mombakabasaka peparajea anu majadi ri karoKu ngena. Tapi ledo Kuperapi ivesia, sabana patuju kakavaKu ri dunia hitu ala mombarasai peparajea haitu." 28 Jadi nanguli i Yesus ka TuamaNa, "Tata, popakita kaogeMiu ka manusia!" Naupu niuliNa ivesia, nariamo suara lako ri langi nanguli, "NipopakitaKumo kaogeKu bo Kupopakita vai." 29 Nangepe suara haitu, sanu tona nanguli naria guru kede. Tapi naria muni sanu ira nanguli *malaeka notesa ka i Yesus. 30 Jadi nanguli i Yesus ka ira, "Tesa niepemiu pangane ledo aga mompakaroso raraKu, tapi mompakaroso raramiu. 31 Sii-sii nakavamo tempona dosa nu manusia ri dunia ratangara. Sii-sii temponamo *Magau nu Seta anu nakuasa ri dunia, radagi. 32 Bo tempo Yaku raanggataka pakalanga ri tinja, *12:32 Basa Yunani: raanggataka pakalanga lako ri tana . Batuana, raanggataka ri kayu salib pade meore hau ri suruga. Peinta Yohanes 3:14.* Kupakeni pura-pura manusia mangoseaka Yaku." 33 I Yesus notesa ivesia ala mompopaisani ka ira dala kamateNa ri *kayu salib ngena. 34 Bo nanguli todea ka Ia, "Lako ri Buku Atura Agama, nisanita *Magau Topepakasalama anu nijanji nu Alatala kana matuvu sampe ri kasae-saena. Jadi berimba sampe niuliMiu Ana nu Manusia kana mamate raanggataka pakalanga ri tinja? Isema Ana nu Manusia haitu?" *12:34 Nangoseaka todea, Ana nu Manusia nasimbayu ante Magau Topepakasalama anu nijanji nu Alatala bo Magau Topepakasalama haitu matuvu sampe ri kasae-saena. Tapi i Yesus nanguli Ana nu Manusia kana mamate raanggataka ri kayu salib. Jadi ira naingu nuapa sabana Ia kana mamate. Jadi niulira bara Ana nu Manusia ledo nasimbayu ante Magau Topepakasalama haitu.* 35 Nesana i Yesus, "Damo sampalai reme maroo nte komiu. Jadi agina komiu molipa tempo da nareme ala komiu ledo rakava nu landa. Tona nolipa riara kalandana ledo nisanina hau ri umba rakasondana. 36 Parasayamo Yaku kamba da naria nosanggani-nggani ante komiu nompakareme dunia ala komiu batena matuvu riara reme." 37 Naupa nadeamo kabaraka nipoviaNa ri ngayora, ledo niparasayara Ia. Naupu i Yesus notesa ivesia, nalaimo Ia lako nte todea bo domo nadota Ia rakitara. 38 Haitu najadi ala madupamo tesa nitulisi Nabi Yesaya nggaulu ivei: "Pue, ledo ria tona nomparasaya kareba nikeni kami ka ira! Nau kuasaMiu nipopakita ka ira, ledo muni nipariarara." ( 12:38 Yesaya 53:1) 39 Jadi ira ledo nompakule nomparasaya, sabana Tupu nompakakaa bagara. Evamo tesa nipasimbayu Nabi Yesaya ivei: 40 "Tupu nompakaburo matara bo nompakakaa bagara, ala matara ledo mekita bo rarara ledo mesani, ala ira ledo manjili nte Ia bo rapakabeloNa." ( 12:40 Yesaya 6:10) 41 Nabi Yesaya nanguli ivesia sabana nisaninamo kaoge anu maria nte i Yesus bo nibotona. 42 Naupa ivesia, nadea muni pakeni ntoYahudi nomparasaya i Yesus. Tapi ira aga nomparasaya nggalino sabana naeka ira nte toFarisi, nee-nee ira domo radekei metupu ri *banua petupu. 43 Ira nomparasaya nggalino sabana nipokonorapa ratoiya nu manusia pade ratoiya nu Alatala. 44 Bo i Yesus nanguli nte suara namangga ri tatanga ntodea, "Isema-sema nomparasaya Yaku, ledo aga nomparasaya Yaku tapi niparasayana muni Alatala anu nantudu Yaku. 45 Bo isema-sema nanggita Yaku, nikitana muni Alatala anu nantudu Yaku. 46 Yaku tumai ri dunia mompakareme manusia, ala isema-sema momparasaya Yaku domo monturo ri kalandana. 47 Ane maria tona mangepe tesaKu tapi ledo raoseakana tesa haitu, ledo Yaku mombahuku ia. Apa Yaku nakava ri dunia hitu, ledo mombahuku manusia, tapi mompakasalama manusia. 48 Tona nompoara Yaku bo ledo nompariara tesaKu, naria anu mombahuku ira. TesaKu haitu mombahuku ira ri kaupu nu dunia, 49 apa Yaku ledo notesa nangoseaka dotaKu mboto. Yaku aga nanguli anu niparenta nTuamaku ka Yaku, sabana Iamo nantudu Yaku makava ri dunia. 50 Bo nisaniKu muni parentaNa haitu mombadekei katuvua mabelo sampe ri kasae-saena. Jadi tesa nitesaKu ka komiu aga nangoseaka anu niparenta nTuamaKu ka Yaku."
13:1 Tempo haitu naparamo *Eo Mbaso Paskah. Bo nisani i Yesus naparamo gantana rapalaisiNa dunia hitu bo manjili hau nte TuamaNa. Ia mpuu-mpuu nompotove ira anu najadi todeaNa ri dunia bo nipotoveNa sampe ri kaupuna. *13:1 nipotoveNa sampe ri kaupuna: Tafsiran ntanina: Bo nipopakitaNa toveNa ledo ria kaupu-upuna.* 2 I Yesus bo ana-anaguruNa nonturo nangande nosanggani-nggani bo bongina haitu *Magau nu Seta netuu ri pekiri i Yudas ana i Simon Iskariot ala mompobalu i Yesus ka baliNa. 3 Nisani i Yesus TuamaNa Alatala nombadekei pura-pura kuasa ka Ia. Bo nisaniNa muni Ia nakava lako nte Alatala bo Ia manjili hau nte Alatala. 4 Jadi neanggamo Ia nombavonju baju ndoeNa, bo nialaNa handu nipoukaNa kopeNa. 5 Naupu haitu nitoliNa uve riara loya. Bo nitoposiNa kada *13:5 notoposi kada: bago notoposi kada ntona nireke bago nu batua, ledo bago masipato rapovia nu guru ka anaguruna.* nu anaguruNa saito-saito pade nipakabaiNa ante handu nipompouNa kopeNa. 6 Tempo i Yesus nakava nte i Simon Petrus, nanguli i Petrus ka Ia, "Pue, Komiu tano mombatoposi kadaku?" 7 Nanguli i Yesus ka ia, "Sii-sii dopa nisanimu batuana anu nipoviaKu hitu. Nggapurina pade musani." 8 Tapi nanguli vaimo i Petrus ka i Yesus, "Nee, Pue! Nee mpuu ratoposiMiu kadaku!" Nesanamo i Yesus, "Ane ledo Kutoposi kadamu, iko ledo mpuu anaguruKu." 9 Nangepe haitu, nanguli i Simon Petrus, "Ane ivesia, Pue, nee aga kadaku ratoposiMiu tapi paleku bo balenggaku muni." 10 Tapi nanguli i Yesus ka ia, "Tona naupu nandiu nagasa njumanggaromo, domo paraluu radiu. Aga kadana kana ratoposi pakagasa. Komiu nagasamo, aga saito ledo nagasa." 11 Niuli i Yesus ivesia sabana nisaniNa isema mompobalu Ia ka baliNa. Haitu sampe niuliNa, "Aga saito ledo nagasa." 12 Naupu i Yesus notoposi kadara, nipasuaNa mpanjili baju ndoeNa, bo nonturo mpanjili Ia pade nipekutanaNamo ana-anaguruNa, "Nisanimiu batuana anu dako nipoviaKu ka komiu pangane? 13 Niulimiu Yaku Gurumiu bo Tupumiu, bo tesamiu haitu nakana, sabana Yaku mpuu-mpuu Gurumiu bo Tupumiu. 14 Jadi ane Yaku, Gurumiu bo Tupumiu, nompakaede raraKu notoposi kadamiu, komiu muni masipato mompakaede raramiu motoposi kada roa. 15 Yaku najadi jonjo ka komiu ala komiu mositulungi, nasimbayu mpo Yaku nantulungi komiu notoposi kadamiu. 16 Pariaramo tesaKu hitu, batua ledo naogepa pade madikana. Ivesia muni tona nitudu ledo naogepa pade topetudu. 17 Hitupa nisanimiumo pepatuduki hitu. Jadi mabelo mpuu komiu ane raoseakamiu pepatuduki hitu. 18 Anu niuliKu pangane ledo nambela komiu pura-pura. NisaniKu mamimo tona nipelisiKu, bo kana rapakadupa anu nitulisi riara Buku Gasa ivei: 'Tona nangande nosanggani-nggani ante Yaku, iamo najadi baliKu.' *13:18 Mazmur 41:10* 19 Dopame majadi anu haitu, Kuuli mami ka komiu ala tempo anu haitu majadi ngena, rasanimiu mpuu isema Yaku. *13:19 rasanimiu mpuu isema Yaku ATAU: raparasayamiu Yakumo anu niuli YAKU NARIA. Peinta Pesuvu 3:14.* 20 Pariaramo tesaKu hitu, isema-sema nantarima tona nituduKu, nitarimana muni Yaku. Bo isema-sema nantarima Yaku, nitarimana muni TuamaKu anu nantudu Yaku." 21 Naupu i Yesus notesa pura-pura haitu, nasusa mpuumo raraNa. Bo niuliNa, "Pariaramo tesaKu hitu, naria saito komiu mompobalu Yaku ka baliKu." 22 Naingu mpuumo rara nu ana-anaguruNa nangepe tesaNa haitu sampe ira aga nosikanoto sabana ledo nisanira isema niuliNa. 23 Saito anaguruNa anu nipotoveNa *13:23 anaguru nipotoveNa , haitumo i Yohanes.* nonturo ri sinjoriNa. 24 Jadi i Simon Petrus nanggaundu roana haitu bo nanguli, "Pekutana nte i Guru bara isema niuliNa haitu." 25 Jadi anaguruNa anu nonturo ri sinjori i Yesus nekutana, "Pue, isema niuliMiu pangane?" 26 Nesana i Yesus, "Tona Kudekeika roti Kutula ri uta, iamo nipatujuKu." *13:26 ala madupa tesa ri Buku Gasa nitulisi ri 13:18 pangane.* Naupu haitu nialaNamo santubi roti bo nitulaNa ri uta pade nidekeiNa ka i Yudas, ana i Simon Iskariot. 27 Niala i Yudaspa roti haitu, kaliu-liu nesuamo Magau nu Seta riara ntaina. Bo nanguli i Yesus ka i Yudas, "Anu mupovia, poviamo masalisa!" 28 Ledo ria saitoa ira sampangande haitu nangisani patuju i Yesus notesa ivehaitu ka i Yudas. 29 Naria sanu nompekiri i Yesus nombatudu i Yudas hau mangali bara nuapa-nuapa rapakera riara posusa haitu, bara mombadekei doi ka tona napakasi, apa i Yudas topomboliaka doira. 30 Jadi naupu i Yudas nangala roti lako nte i Yesus, nalaimo ia. Tempo haitu nabongimo. 31 Nalaipa i Yudas, nangulimo i Yesus ka anaguruNa, "Sii-sii rakita ntonamo kaogeKu, *Ana nu Manusia. Bo lako ri anu majadi ri karoKu ngena, rakita ntonamo kaoge nu Alatala. 32 Ane rakita ntona kaoge nu Alatala lako ri anu majadi ri karoKu ngena, Alatala mboto mompopakita kaogeKu ka ira, bo domo masae rapopakitaNa mpuu. 33 Ana-anaKu, domo masae Yaku mosanggani-nggani ante komiu. Raelomiu Yaku ngena, tapi ledo rakavamiu. Haitu niuliKu ka pakeni-pakeni *ntoYahudi bara ipia, ivesia muni Kuuli ka komiu: ri umba Kukalau komiu ledo mamala metuntuni. 34 Naria parenta nabaru Kudekei ka komiu ivei: Komiu kana mosimpotove. Yaku nompotove komiu, ivesia muni komiu kana mosimpotove. 35 Ane mosimpotove komiu, rasani ntodeamo komiu mpuu-mpuu ana-anaguruKu." 36 Bo nekutanamo i Petrus, "Pue, hau ri umba Komiu?" Nesana i Yesus, "Ri umba Kukalau, iko dopa mamala metuntuni. Bara maipiapa pade mutuntuni Yaku." 37 Nesana i Petrus, "Pue, nakuya sampe ledo mamala yaku mantuntuni Komiu sii-sii? Nasadiamo yaku mamate manjaliku Komiu!" 38 Nesana i Yesus, "Mpuu-mpuu iko madota mamate manjaliku Yaku? Pariaramo tesaKu hitu, dopame mototoroko manu ngena, talu-ngganimo iko mombasapu Yaku."
14:1 Nanguli i Yesus ka ana-anaguruNa, "Nee masusa raramiu. Parasayamo Alatala, bo parasaya munimo Yaku. 2 Ri banua nTuamaKu naloga ponturo. Yaku hau mompakasadia ponturo ka komiu. Ane ledo ivesia, natantumo Kuuli ka komiu. 3 Bo maupu Yaku hau mompakasadia ponturo ka komiu, Yaku kana manjili tumai mombatomunaka komiu ala ri umba Kuponturo, ri sia muni raponturomiu. 4 Ponturo Kukalau haitu, nisanimiumo dalana." 5 Nangulimo i Tomas ka Ia, "Pue, ledo nisani kami hau ri umba rakalauMiu. Jadi berimbamo rasani kami dala hau?" 6 Nesana i Yesus, "Yakumo hii dala, Yakumo nompopaisani anu nakana bo Yakumo nombadekei katuvua nabelo. Ledo ria saitoa mamala makava ri ngayo nTuamaKu ane ledo ante Yaku. 7 Ane nisanimiu mpuu Yaku, rasanimiu muni TuamaKu. Bo nompamula sii-sii nisanimiumo Ia bo nikitamiumo Ia." 8 Nanguli i Filipus ka i Yesus, "Pue, popakita ka kami TuamaMiu ala maosa rara kami." 9 Nesanamo i Yesus, "Ai, Filipus! Nasaemo Yaku nosanggani-nggani ante komiu. Dopa nisanimu isema Yaku? Isema-sema nanggita Yaku, nikitana munimo TuamaKu. Jadi berimba sampe niulimu ivesia, 'Popakita ka kami TuamaMiu'? 10 Dopa niparasayamu Yaku nasimbayu nte TuamaKu bo TuamaKu nasimbayu nte Yaku? Anu niuliKu ka komiu pura-pura, ledo tesaKu mboto tapi tesa lako nte TuamaKu anu nosangu rara nte Yaku. Iamo anu novia pura-pura pokarajaa haitu. 11 Parasayamo tesaKu hitu, Yaku mpuu-mpuu nosangu ante TuamaKu bo TuamaKu muni nosangu ante Yaku. Nau ledo niparasayamiu tesaKu, parasayamo sabana nikitamiumo kabaraka-kabaraka nipoviaKu. 12 Pariaramo tesaKu hitu, isema-sema nomparasaya Yaku, mamala movia anu nipoviaKu. Bo ledo aga haitu, madeapa vai rapoviana pade anu nipoviaKu, sabana Yaku hau manjili nte TuamaKu. 13 Bo nuapa-nuapa raperapimiu sabana komiu topangoseaka Yaku, kana Kupovia ka komiu, ala rakita ntona kaoge nTuamaKu. 14 Nuapa-nuapa raperapimiu sabana komiu topangoseaka Yaku, kana Kupovia ka komiu." 15 "Ane komiu nompotove Yaku, raoseakamiu parenta-parentaKu. 16 Bo Kuperapi nte TuamaKu ala radekeiNa ka komiu Topetulungi ntanina, anu maroo nte komiu sampe ri kasae-saena. 17 Topetulungi haitumo *Nosa Gasa nu Alatala anu mompopaisani anu nakana ka komiu. Tona ri dunia hitu anu ledo nomparasaya, ledo mamala mantarima Ia sabana ledo nikitara Ia bo ledo nosisani ante Ia. Tapi komiu nosisani ante Ia sabana Ia nosanggani-nggani ante komiu sii-sii, bo domo masae Ia monturo riara ntaimiu. 18 Ledo Kupalaisi mpo ngana pailu komiu, apa Yaku manjili vai tumai nte komiu. 19 Damo sampalai rakita ntona Yaku ri dunia hitu. Tapi komiu da rakitamiu Yaku. Bo komiu matuvu mabelo sabana Yaku matuvu mpanjili. 20 Ane makavamo tempo haitu, rasanimiumo Yaku nosangu ante TuamaKu bo komiu muni nosangu ante Yaku, bo Yaku nosangu ante komiu. 21 Isema-sema mompariara bo mangoseaka parenta-parentaKu, iamo nompotove Yaku. Bo isema-sema nompotove Yaku, ia muni rapotove nTuamaKu, bo Yaku mboto mompotove ia bo mompopaisani karoKu ka ia." 22 Bo nekutana i Yudas (ledo i Yudas Iskariot), "Pue, nuapa sabana Komiu aga mompopaisani karoMiu ka kami, ledo ka pura-pura manusia ri dunia?" 23 Nesana i Yesus, "Isema-sema nompotove Yaku raoseakana tesaKu. Bo TuamaKu mompotove ia bo Yaku ante TuamaKu makava monturo mosanggani-nggani ante ia. 24 Tapi tona ledo nompotove Yaku, ledo nioseakana tesaKu. Tesa niepemiu hitu ledo lako nte Yaku mboto, tapi lako nte TuamaKu anu nantudu Yaku. 25 Pura-pura haitu nitesaKu kamba da nosanggani-nggani kita. 26 Tapi ane Nosa Gasa nu Alatala makava, rapatudukiNa ka komiu mpengaya-ngaya bo rapopatoraNa ka komiu pura-pura anu nitesaKu ka komiu. Apa Iamo Topetulungi anu ratudu nTuamaKu manjambei Yaku. 27 Katinonto rara Kudekei ka komiu, haitumo katinonto nu raraKu mboto. Bo anu Kudekei ka komiu haitu ledo nasimbayu nte anu nidekei nu dunia nadaa ka komiu. Jadi nee masusa raramiu, nee maeka. 28 Toramo anu niuliKu pangane, Yaku malai, tapi manjili vai tumai nte komiu. Ane mpuu-mpuu komiu mompotove Yaku, madamba mpuu raramiu sabana Yaku hau manjili nte TuamaKu, anu naogepa pade Yaku. 29 Sii-sii niuliKu mamimo ka komiu dopame majadi anu nitesaKu pangane, ala tempo madupa ngena, raparasayamiumo Yaku. 30 Domo madea tesa Kuuli ka komiu, sabana gantanamo Magau nu Seta makava. Ia nombakuasai tona nadaa ri dunia hitu tapi ia ledo nakuasa momparenta Yaku. 31 Naupa ivesia, pepandasa anu majadi ri karoKu ngena, kana majadi ala rasani nu manusia ri dunia Yaku nompotove TuamaKu bo novia pura-pura anu niparentaNa ka Yaku. Kaimo, malai kita."
15:1 I Yesus nompapola tesaNa, "Yakumo hii valaa *anggur nakana, bo TuamaKu tupu ntalua anggur haitu. 2 Tinggu-tingguKu anu ledo novua nikoto bo nitedakaNa. Tapi tinggu-tinggu novua nipegasaNa pakabelo-belo ala mantambai kadea vuana. *15:2 vuana: batuana, pokainggu ntona nikeniaka nu Nosa Gasa nirapaka vua (peinta Galatia 5:22-23), atau manusia nikeni nomparasaya i Yesus namala muni nirapaka vua.* 3 Komiu tu nagasamo sabana nipariaramiumo pepatuduki nitesaKu ka komiu. 4 Komiu kana maroo mosangu rara nte Yaku bo Yaku muni maroo mosangu rara nte komiu. Tinggu-tinggu nogaa lako ri batana ledo movua. Aga tinggu-tinggu anu nosintaka nte batana haitu movua. Ivesia muni komiu ledo movua ane komiu ledo maroo mosangu rara nte Yaku. 5 Yakumo hii valaa anggur bo komiumo tu tinggu-tingguna. Ane komiu maroo mosangu rara nte Yaku bo Yaku maroo mosangu rara ante komiu, komiu movua madea. Tapi ane komiu mogaa lako nte Yaku, ledo rapakulemiu movia nuapa-nuapa. 6 Tona ledo naroo nosangu rara nte Yaku kana ratedeaka nasimbayu mpo tinggu nu valaa ratedeaka sampe mangau. Tinggu-tinggu nangau haitu aga rapasiromu ratedeaka ri mata nu apu bo rapalabu. 7 Ane komiu maroo mosangu rara nte Yaku bo tesaKu maroo riara ntaimiu, perapimo nuapa-nuapa nipokonomiu bo radekei ka komiu. 8 Ane komiu movua madea, natantu komiu mpuu-mpuu anaguruKu. Bo poviamiu haitu mompopakita kaoge nTuamaKu ka tona. 9 Yaku nompotove komiu nasimbayu mpo TuamaKu nompotove Yaku. Komiu kana maroo mosangu rara nte Yaku ala rarasaimiu pepotoveKu. 10 Ane raoseakamiu parenta-parentaKu, komiu bate-batena mombarasai pepotoveKu, nasimbayu mpo Yaku muni nangoseaka parenta nTuamaKu bo bate-batena nombarasai pepotoveNa. 11 Pura-pura hitu niuliKu ka komiu ala kadamba nu raraKu mamala muni rarasaimiu bo kadamba nu raramiu haitu ledo ria makura. 12 Ivei parentaKu: posimpotovemo, masimbayu mpo Yaku nompotove komiu. 13 Ane saito tona mamate manjambei vega-vegana, ia mpuu-mpuu nompotove vegana haitu. Ledo ria pepotove naogepa pade haitu. 14 Bo komiu mpuu-mpuu vegaKu ane komiu mangoseaka parenta-parenta nidekeiKu ka komiu. 15 Komiu domo Kuuli batua, sabana batua ledo nisanina nia nu madikana. Tapi hitupa komiu Kuuli vegaKu sabana pura-pura anu niepeKu lako nte TuamaKu, nitesaKu muni ka komiu. 16 Ledo komiu nompelisi Yaku, tapi Yaku nompelisi komiu bo nombatudu komiu hau movua madea, haitumo vua anu ledo maupu-upu. Ane komiu movua ivesia, nuapa-nuapa raperapimiu lako nte TuamaKu sabana komiu topangoseaka Yaku, kana radekeiNa ka komiu. 17 Jadi siimo parentaKu ka komiu: posimpotovemo." 18 I Yesus nompapola tesaNa ka ana-anaguruNa ivei: "Tona nadaa ri dunia, nompovuu mata komiu, tapi toramo, Yaku nokolupa nipovuu matara. 19 Ane rapana komiu nosangu pekiri ante tona ledo nomparasaya Yaku, natantumo rapotovera komiu sabana komiu roara mboto. Tapi komiu ledo nosangu pekiri ante ira, sabana Yaku nompelisi komiu bo nopatani komiu ka Yaku. Jadi haitu sampe komiu nipovuu matara. 20 Toramo tesa niuliKumo ka komiu: batua ledo naogepa pade madikana. Ane Yaku nipandasara, natantumo komiu muni rapandasara. Ane nioseakara pepatudukiKu, natantumo raoseakara muni pepatudukimiu. 21 Pura-pura haitu rapoviara ka komiu sabana komiu najadi topangoseaka Yaku, apa ledo nisanira mpuu Alatala anu nantudu Yaku. 22 Ane rapana Yaku ledo nakava bo ledo nompatuduki ka ira, tantu ira ledo rapakasala sabana dosara. Tapi nakavamo Yaku bo nipatudukimo ira. Jadi domo mamala raulira ledo nisanira pokainggura nadosa. 23 Isema-sema navuu matana nanggita Yaku, navuu muni matana nanggita TuamaKu. 24 Ane rapana ledo nipoviaKu kabaraka-kabaraka ri ngayora anu ledo sanggani nipovia ntona ntanina, tantu ira ledo rapakasala sabana dosara. Tapi nikitaramo kabaraka-kabaraka haitu bo ira batena navuu matara nanggita Yaku bo TuamaKu muni. Jadi ira kana rapakasala sabana dosara haitu. 25 Haitu najadi ala madupa tesa nitulisi riara Buku Gasa ivei: 'Ira navuu matara nanggita Yaku nau ledo naria sabana.' *15:25 Mazmur 35:19; 69:4* 26 Kutudu Topetulungi lako nte TuamaKu tumai nte komiu, haitumo Nosa Gasa nu Alatala anu mompopaisani anu nakana. Tempo makava Ia, Iamo mompopaisani Yaku ka komiu. 27 Bo komiu muni mompopaisani Yaku ka todea sabana komiu nosanggani-nggani ante Yaku lako ri pamula panggaviaKu ri dunia hitu."
16:1 I Yesus nompapola tesaNa ka ana-anaguruNa ivei: "Pura-pura haitu niuliKu ka komiu ala komiu ledo moura momparasaya. 2 Komiu domo radekei metupu ri *banua petupu ntoYahudi. Bo makava tempona topompatesi komiu rasarumakara poviara haitu mompakadamba rara nu Alatala. 3 Rapoviara ivesia ka komiu sabana ira ledo nosisani ante TuamaKu bo ledo muni nosisani nte Yaku. 4 NitesaKu mami ka komiu komiu rapovuu mata ntona , ala tempo haitu majadi ngena, ratoramiu nariamo nitesaKu ka komiu." "Tesa hitu ledo niuliKu ka komiu lako ri pamulana sabana Yaku da nosanggani-nggani ante komiu. 5 Tapi sii-sii Yaku hau nte TuamaKu anu nantudu Yaku, bo ledo ria saitoa komiu nompekutana hau ri umba Kukalau. 6 Nasusa mpuu raramiu sabana niuliKu pangane Yaku malai. 7 Tapi tesaKu hitu nakana: nabelopa ka komiu ane malai Yaku. Apa ane ledo hau Yaku, Topetulungi ledo makava tumai nte komiu. Tapi ane hau Yaku, Kutudu Ia tumai nte komiu. 8 Ane makava Topetulungi, Ia mompakalanto batuana dosa ka manusia ri dunia. Bo rapakalantoNa muni batuana anu nanoa, bo batuana pehuku nu Alatala. 9 RapakalantoNa manusia nadosa sabana ledo niparasayara Yaku. 10 RapakalantoNa muni Yaku nanoa, sabana sii-sii Yaku hau nte TuamaKu bo domo rapeintamiu. 11 Bo rapakalantoNa muni Alatala mpuu-mpuu mombahuku manusia, apa nihukuNamo *Magau nu Seta anu nombakuasai manusia nadaa ri dunia hitu. 12 Da nadeapa Kutesa ka komiu tapi dopa rapakulemiu mantarimana sii-sii. 13 Tapi ane makavamo Nosa Gasa haitu, Iamo mompopaisani ka komiu pura-pura anu nakana. Ia ledo motesa nangoseaka dotaNa mboto. Tapi anu niepeNa lako nte TuamaKu, haitumo ratesaNa. Bo ratesaNa ka komiu muni anu majadi ri tempo makava. 14 RapopaisaniNa kaogeKu ka komiu, sabana anu nitarimaNa lako nte Yaku, haitumo rapopaisaniNa ka komiu. 15 Pura-pura anu naria nte TuamaKu, anuKu pura. Haitumo sampe niuliKu ka komiu, anu nitarima nu Nosa Gasa lako nte Yaku, haitumo rapopaisaniNa ka komiu." 16 I Yesus nompapola tesaNa ka anaguruNa ivei: "Sampalaipa domo rapeintamiu Yaku. Ledo masae kaliuna haitu, rapeintamiu vaimo Yaku." 17 Nangepe tesaNa haitu, nosipekutana anaguruNa, "Nuapa ntoto patujuNa nanguli ka kita sampalaipa domo rapeintata Ia, bo ledo masae kaliuna haitu, rapeintata vaimo Ia? Bo nuapa muni patuju ntesaNa nanguli Ia hau nte TuamaNa?" 18 Nosipekutana njuumo ira, "Nuapa patuju ntesaNa 'Sampalaipa'? Ledo ntoto nisanita patuju ntesaNa haitu." 19 Nisani i Yesus ira madota mompekutana Ia. Jadi niulikaNa ira ivei: "NikitaKu komiu nosipekutana nuapa patuju ntesaKu pangane tempo niuliKu 'Sampalaipa domo rapeintamiu Yaku bo ledo masae kaliuna haitu, rapeintamiu vaimo Yaku'. 20 Pariaramo tesaKu hitu, komiu motumangi-mangi mpojea manggita anu majadi nte Yaku, tapi baliKu ri dunia hitu madamba-damba. Raramiu masusa tapi kasusa raramiu mabali majadi madamba. 21 Ane mombine damo kapoanana, natantumo nasusa mpuu rarana sabana nakavamo tempona moana. Tapi ane nesuvumo anana haitu, domo nitorana susa rarana. Nadamba mpuu rarana sabana ngana nesuvu ri dunia. 22 Ivesia muni ante komiu. Sii-sii nasusamo raramiu. Tapi Yaku mosinggava vai nte komiu bo tempo haitu komiu madamba mpanjili. Bo ledo maria saitoa tona mamala mompakalipo kadamba nu raramiu haitu. 23 Tempo haitu, komiu domo mekutana nuapa-nuapa nte Yaku. Pariaramo tesaKu. Nuapa-nuapa raperapimiu lako nte TuamaKu sabana komiu nangoseaka Yaku, kana radekeiNa ka komiu. 24 Nau komiu topangoseaka Yaku, sampe sii-sii komiu dopa nomperapi nuapa-nuapa. Jadi perapimo bo radekei ka komiu ala raramiu mpuu-mpuu madamba!" 25 "Tesa niuliKu ka komiu hitu aga nijalili. Tapi makava tempona domo Kujalili ka komiu, tapi Kutovontoomo motesaki TuamaKu ka komiu. 26 Tempo haitu komiu mbotomo merapi nte TuamaKu sabana komiu nangoseaka Yaku. Ledo paraluu Kuperapi nuapa-nuapa lako nte TuamaKu ka komiu. 27 Sabana, TuamaKu mboto nompotove komiu. Ia nompotove komiu sabana komiu nompotove Yaku bo niparasayamiumo Yaku hii nakava lako nte Ia. 28 Yaku nakava lako nte TuamaKu tumai ri dunia hitu. Hitupa Kupalaisi dunia hitu bo manjili hau nte TuamaKu." 29 Bo nangulimo anaguruNa ka Ia, "Hitupa nitovontooMiumo notesa ka kami, domo aga nijaliliMiu. 30 Nisani kamimo Komiu nangisani mpengaya-ngaya. Ledo paraluu tona nompekutana Komiu sabana nisaniMiu mamimo pompekutanara. Haitumo sampe niparasaya kamimo Komiu mpuu-mpuu nakava lako nte Alatala. " 31 Nesanamo i Yesus, "Niparasayamiu mpuumo? 32 Pariaramo! Kana makava tempona, bo nakavamo tempo haitu, komiu mosimpogaa. Komiu simbo manjili hau ri banuamiu mboto mompalaisi Yaku saitoKu. Tapi Yaku ledo aga saitoKu sabana TuamaKu naria nosanggani-nggani ante Yaku. 33 Pura-pura tesaKu pangane nitesaKu ka komiu ala matinonto raramiu sabana komiu mosangu rara nte Yaku. Ri dunia hitu komiu rapandasa. Tapi pakaroso raramiu! Apa kuasa nadaa ri dunia hitu nidagiKumo!"
17:1 Naupu i Yesus notesa ivesia, nitingoaNamo langi bo niuliNa ivei: i "Tata, nakavamo tempona! Popaisanimo kuasa bo kaogeKu ka tona ala Yaku, AnaMiu, mamala mompopaisani kuasa bo kaogeMiu. 2 NidekeiMiumo kuasa ka Yaku, kuasa moparenta pura-pura manusia ala mamala Kudekei katuvua mabelo sampe ri kasae-saena ka tona nidekeiMiu ka Yaku. 3 Iveimo sampe manusia matuvu mabelo sampe ri kasae-saena: ira mosisani nte Komiu, Alatala aga saito-itoMiu nakana, bo ira mosisani muni ante Yaku, i Yesus Kristus, anu nituduMiu. 4 NipopaisaniKu kuasa bo kaogeMiu ri dunia hitu ante nompakaupu pokarajaa niparasayaMiu ka Yaku. 5 Tata, hitupa dekeimo kuasa bo kaoge ka Yaku ri situ nte Komiu, haitumo kuasa bo kaoge anu naria nte Yaku tempo Yaku nosanggani-nggani nte Komiu dopame dunia nipajadi." 6 "Tata, nipopaisaniKumo Komiu ka tona nidekeiMiu ka Yaku lako ri dunia hitu. Ira todeaMiu mami, bo ira nidekeiMiu muni ka Yaku. Nioseakaramo tesaMiu 7 bo hitupa nisaniramo pura-pura anu naria nte Yaku, nopuna lako nte Komiu. 8 Apa nitesaKu ka ira puramo tesa niuliMiu ka Yaku, bo tesa-tesa haitu nitarimara puramo. Tata, nisanira Yaku mpuu-mpuu nakava lako nte Komiu, bo niparasayara Komiu nantudu Yaku. 9 Yaku mosambaya ka ira. Ledo pura-pura manusia Kuposambayaka tapi aga ira anu nidekeiMiu ka Yaku, sabana ira haitu mpuu-mpuu todeaMiu. 10 Pura-pura tona anu najadi todeaKu, najadi todeaMiu muni. Bo pura-pura tona anu najadi todeaMiu najadi todeaKu muni. Bo kuasaKu bo kaogeKu nalanto nikita riara nggatuvura. 11 Domo masae Yaku monturo ri dunia hitu. Yaku tou nte Komiu, tapi anaguruKu da monturo ri dunia hitu. O, Tata! Komiu nagasa! Jagaimo ira ante kuasaMiu, haitumo kuasa nidekeiMiu ka Yaku. Jagaimo ira ala ira mosangu rara nasimbayu mpo Yaku nosangu rara nte Komiu. 12 Tempo Yaku da nosanggani-nggani ante ira, Yakumo nombajagai ira ante kuasaMiu, haitumo kuasa nidekeiMiu ka Yaku. NijagaiKu anaguruKu sampe ledo ria saitoa ira nalipo, aga ia anu masipato rapopogaa lako nte Komiu sampe ri kasae-saena ala madupa anu nitulisi riara Buku Gasa. *17:12 Peinta Yohanes 6:39-40; 18:9; Mazmur 41:10.* 13 Sii-sii Yaku tou nte Komiu, Tata. Pura-pura anu niuliKu hitu nitesaKu ka anaguruKu tempo Yaku da naria ri sii ri dunia, ala ira mpuu-mpuu madamba nasimbayu mpo Yaku mpuu-mpuu nadamba. 14 NipasimbayuKu ka iramo tesaMiu sampe tona riara dunia hitu navuu matara nanggita anaguruKu. Sabana, anaguruKu haitu ledo nosangu pekiri ante ira, nasimbayu mpo Yaku muni ledo nosangu pekiri ante tona haitu. 15 Ledo Kuperapi Komiu mangala ira lako ri dunia hitu. Tapi Kuperapi ala Komiu mojagai ira lako ri *Magau nu Seta. *17:15 Magau nu Seta: basa Yunani, 'Anu Daa'.* 16 Ira ledo nosangu pekiri ante tona ledo nomparasaya, nasimbayu mpo Yaku muni ledo nosangu pekiri ante tona haitu. 17 Patudukimo ira ante TesaMiu nakana sampe ira majadi todeaMiu nagasa. TesaMiu haitumo pepatuduki nakana. 18 NituduKu ira hau nte tona ntanina riara dunia hitu, nasimbayu mpo Yaku nituduMiu tumai ri dunia. 19 Tata, Kudekei katuvuKu ka Komiu bo novia dotaMiu, ala manggeni belo ka anaguruKu, haitumo ala ira mpuu-mpuu mangoseaka pepatuduki nakana bo majadi todeaMiu nagasa." 20 "Ledo aga anaguruKu hitu Kuposambayaka, tapi Kuposambayaka muni pura-pura tona anu majadi topomparasaya Yaku bara maipia sabana raepera tesa-tesa rapatolele nu anaguruKu hitu. 21 Tata, Kuperapi ala ira pura-pura mosangu rara nasimbayu mpo Yaku nosangu rara nte Komiu bo Komiu nosangu rara nte Yaku. Kuperapi ala ira muni mosangu rara nte Kita ala pura-pura manusia momparasaya Komiumo anu nantudu Yaku hitu. 22 NidekeiKu ka iramo kaoge nidekeiMiu ka Yaku ala ira mosangu rara nasimbayu mpo Kita muni nosangu rara. 23 Yaku nosangu rara nte ira bo Komiu nosangu rara nte Yaku ala ira mpuu-mpuu mosangu rara. Ane ira mpuu-mpuu mosangu rara, kana rasani nu manusia Komiu nantudu Yaku bo Komiu nompotove ira, nasimbayu mpo pompotoveMiu Yaku. 24 Tata, anu nipodotaKu ala tona nidekeiMiu ka Yaku haitu mamala mosanggani-nggani nte Yaku ri ponturoKu ala rakitara kuasaKu bo kaogeKu. Kuasa bo kaoge haitu nidekeiMiu ka Yaku, sabana nipotoveMiu Yaku lako ri lamba pamulana dopame dunia nipajadi. 25 O, Tata, Komiu nanoa! Manusia ri dunia hitu ledo nosisani nte Komiu, tapi Yaku nosisani nte Komiu. Bo anaguruKu hitu nisanira Komiu nantudu Yaku. 26 NipopaisaniKumo Komiu ka ira. Bo da Kupopaisani hanupa Komiu ka ira ala Ira mompotove tona ntanina nasimbayu mpo Komiu nompotove Yaku, bo ala Yaku mboto monturo riara ntaira."
18:1 Naupu i Yesus nosambaya, haumo Ia nosanggani-nggani ante ana-anaguruNa hau ri sambote salu Kidron. Hamai naria sangu pampa. I Yesus ante anaguruNa hau nesua riara pampa haitu. 2 I Yudas, topompobalu i Yesus, nisanina muni pampa haitu apa i Yesus nasaro nasiromu nte anaguruNa hamai. 3 Jadi i Yudas nanggeni salunu *tantara nu Magau Mbaso Roma bo topojaga *Banua nu Alatala hau ri pampa haitu. Ira nitudu nu balengga-balengga *ntopanggeni pesomba bo *toFarisi bo nikenira poindo, sulo bo pareva posieva. 4 Nisani i Yesus puramo anu majadi ri karoNa. Haitu sampe Ia hau nanggaparai tona dea haitu bo nekutana, "Isema nielomiu?" 5 Nesanamo ira, "I Yesus toNazaret." Nesanamo i Yesus, "Yakumo hii i Yesus." I Yudas topompobalu i Yesus neangga ri sia nosanggani-nggani nte tona dea haitu. 6 Tempo i Yesus nanguli ka ira, "Yakumo hii i Yesus," noura ntalikumo tona dea haitu bo nadungga singganimo. 7 Pade nekutana vaimo i Yesus, "Isema nielomiu?" Nesanamo ira, "I Yesus toNazaret." 8 Bo nangulimo i Yesus, "NiuliKumo ka komiu pangane, Yakumo hii i Yesus. Ane Yaku mpuu nielomiu, palogamo roaKu hitu malai." 9 I Yesus notesa ivesia ala mompakadupa tesa niuliNa pangane ivei: "Tata, lako ri pura-pura topeoseaka nidekeiMiu ka Yaku ledo ria saitoa nalipo." *18:9 Peinta Yohanes 6:39; 17:12.* 10 Nangepe haitu, i Simon Petrus nombabitu gumana bo nisoena batua nu Pakeni nTopanggeni Pesomba anu nosanga i Malkus, napudu talinga ngganana. 11 Tapi nangulimo i Yesus ka i Simon Petrus, "Pasua gumamu! Nisarumakamu Kupoara peparajea nidekei nTuamaku ka Yaku tano?" *18:11 Kupoara peparajea nidekei nTuamaKu? Ri naskah basa Yunani: 'ledo Kuinu panginu nidekei nTuamaKu.'* 12 Naupu haitu *tantara-tantara nu Magau Mbaso Roma ante balenggara bo topojaga Banua nu Alatala nombasaka i Yesus bo nitipunggura paleNa. 13 Nikenira ntani ruru i Yesus hau nte i Hanas *18:13 I Hanas bara ipia najadi Pakeni nTopanggeni Pesomba. Naupa naliumo tempona, ia da nireke tomaoge. Jadi haitumo sampe i Yesus nikeni mantingayo ia ntani ruru dopame rakeni hau mantingayo i Kayafas, Pakeni nTopanggeni Pesomba mpae haitu.* , matua langgai i Kayafas. I Kayafas haitu tona najadi Pakeni nTopanggeni Pesomba mpae haitu. 14 Iamo nanguli ka pakeni-pakeni *ntoYahudi bara ipia, "Aginapa saito tona mamate manjambei todea." 15 I Simon Petrus bo saito anaguru ntanina *18:15 saito anaguru ntanina: haitumo i Yohanes, topotulisi buku hitu.* nantuntuni i Yesus. Anaguru saito haitu nosisani ante Pakeni nTopanggeni Pesomba. Jadi ia namala nesua nosanggani-nggani ante i Yesus ri doyata banua nu Pakeni haitu. 16 Tapi i Petrus nepopea ri savaliku bobaa. Jadi anaguru ntanina anu niposisani nu Pakeni haitu, nanjili hau ri savalikuna. Bo nitesana ka mombine nojaga bobaa ala i Petrus radekei mesua riara doyata haitu. Bo nikenina i Petrus nesua riarana. 17 Nesuapa i Petrus, nangulimo mombine nojaga bobaa haitu, "Apa ledo iko muni saito anaguruNa tano?" Nesana i Petrus, "Ledo!" 18 Bongina haitu naranindi. Jadi bara sako-ndua batua bo topojaga Banua nu Alatala nompanaki apu nipanderura ri doyata haitu. Bo i Petrus muni neangga nosanggani-nggani nanderu ante ira. 19 Tempo haitu nompamulamo i Hanas, Pakeni nTopanggeni Pesomba bara ipia nompekutana i Yesus, "Isema pura anaguruMiu, bo nuapa pura nipatudukiMiu ka ira?" 20 Nesanamo i Yesus, "Yaku nasaro notovontoo notesa ri ngayo ntodea. Yaku nasaro notesa ri *banua petupu bo ri Banua nu Alatala, ponturo nikasiromu ntoYahudi. Ledo ria sanggania nitabuniakaKu tesaKu. 21 Jadi nuapa sabana nipekutanamiu Yaku? Agina todea anu nangepe tesaKu rapekutanamiu. Ira nangisani anu nitesaKu haitu." 22 Tempo i Yesus notesa ivesia, naria saito topojaga Banua nu Alatala neangga napara i Yesus. Nisapana lenje i Yesus, bo niulina, "Ledo nabelo Iko nesana ivesia ka Pakeni nTopanggeni Pesomba!" 23 Nesanamo i Yesus, "Ane nasala tesaKu, uli pakalanto anu nasala. Tapi ane nakana tesaKu hitu, nuapa sabana nisapakamu Yaku?" 24 Naupu haitu, i Hanas nantudu tona manggeni i Yesus nitipunggura haitu hau nte i Kayafas anu najadi Pakeni nTopanggeni Pesomba mpae haitu. 25 Tempo i Simon Petrus da nanderu mpeangga ri sia, naria vaimo tona nekutana nte ia, "Apa ledo iko muni saito anaguru ntona haitu?" Tapi nesapu vaimo i Petrus, "Ledo!" 26 Naria munimo saito batua nu Pakeni nTopanggeni Pesomba ri sia. Ia nambela raposampesuvu ntona napudu talingana nisoesi i Petrus. Ia muni nekutana, "Ledo iko nikitaku ri pampa nosanggani-nggani ante i Yesus pangane?" 27 Tapi nesapu vaimo i Petrus, "Ledo!" Nesanapa i Petrus, kaliu-liu nototorokomo manu. 28 Da bobayana ntoto, nikeniramo i Yesus lako ri banua i Kayafas hau ri banua nu Gubernur. Pakeni-pakeni ntoYahudi mboto ledo nesua riara banua Gubernur Pilatus haitu, sabana ira majadi maruto nangoseaka Atura-atura agamara, bo ledo mamala mangande kandea *posusa Paskah ngena. *18:28 Gubernur haitu ledo toYahudi. Nangoseaka Atura-atura agama Yahudi, ane toYahudi mesua ri banua ntona ledo toYahudi, ia majadi maruto. Ane maruto ia tempo posusa Paskah, ia ledo mamala mangande kandea posusa Paskah. Ia kana mompopea sambulapa pade mamala mangande kandea posusa haitu. Peinta Bilangan 9:9-11.* 29 Sabana haitu, i Pilatus nesuvu hau ri savalikuna mosinggavaka ira bo nipekutanana, "Nuapa sala ntona hitu sampe nipangadumiu?" 30 Nesanamo ira, "Tua, ane ia ledo tona nadaa, natantu ledo rakeni kami tumai ka komiu." 31 Nanguli i Pilatus ka ira, "Alamiumo Ia, bo ratangaramiu mbotomo salaNa nangoseaka atura-atura agamamiu!" Tapi nesana pakeni ntoYahudi haitu, "Ledo ria kuasa kami mombahuku mate tona." *18:31 Ledo ria kuasa kami mombahuku mate tona. Pomarenta *Roma ledo nodekei tona nijajara mombahuku mate tona. Aga pomarenta Magau Mbaso Roma naria kuasa mombahuku mate tona.* 32 Haitu najadi mompakadupa tesa i Yesus tempo Ia notesa dala kamateNa. *18:32 Ri Yohanes 12:32 I Yesus nanguli Ia raanggataka pakalanga, haitumo, Ia mamate ri kalangana ri kayu salib. I Yesus namate nipaku ri kayu salib nangoseaka atura pomarenta Magau Mbaso Roma. Ia ledo nirempe vatu sampe namate nangoseaka ada ntoYahudi. Peinta Yohanes 12:32-33 bo Matius 20:18-19.* 33 Nangepe haitu, nesua vaimo i Pilatus hau riara banuana bo nituduna tona manggeni i Yesus ka ia. Bo nipekutanana i Yesus, "Nakana mpuu Iko Magau ntoYahudi?" 34 Nesana i Yesus, "Nisanimiu mboto atau tona nanguli ka komiu?" 35 Nanguli i Pilatus, "Nisaniku tano? Yaku ledo toYahudi! TodeaMu mboto bo balengga-balengga ntopanggeni agama nanggeni Iko tumai nte yaku. Sala nuapa ntoto nipoviaMu?" 36 Nesana i Yesus, "PoparentaKu ledo nopuna lako ri dunia hitu. Ane rapana Yaku masimbayu nte magau lako ri dunia hitu, natantumo topangoseaka Yaku kana meeva ala Yaku ledo rasaka bo rakeni ka pakeni-pakeni ntoYahudi. Tapi poparentaKu ledo nopuna lako ri dunia hitu." 37 Bo nekutana vaimo i Pilatus, "Ane ivesia tano, magau mpuu Iko?" Nesanamo i Yesus, "Nakana niulimiu tutu tu, Yaku hii magau. Yaku tumai nipoanaka ri dunia ante patuju mompopaisani anu nakana. Isema-sema nompotove anu nakana, rapariarana tesaKu." 38 Nekutana i Pilatus, "Nuapa anu nakana?" Naupu haitu nesuvu vaimo i Pilatus lako riara banuana hau mangulika toYahudi, "Ledo ntoto naria nikavaku sala ntona hitu. 39 Tapi nangoseaka kabiasamiu, ane *Eo Mbaso Paskah kana kukabasaka ka komiu saito tona nitarunggu. Madota komiu kukabasaka ka komiu Magau ntoYahudi hitu?" 40 Tapi nongaremo ira ante suara namangga, "Nee! Nemo Ia rakabasaka! Agina i Barabas rakabasaka ka kami!" I Barabas mai topeago.
19:1 Naupu haitu i Pilatus nantudu tantara-tantarana mombacambu i Yesus. 2 Naupu nicambura, nipongeikara i Yesus. Nipoviara *songgo magau lako ri karui bo nipoposonggora ka i Yesus. Naupu haitu, nipasuakara Ia santonga baju nakamao mpo baju magau. 3 Bo nikaparaira i Yesus bo nipongei-ngeikara ante nanguli, "Tabe, Magau *ntoYahudi!" Bo nisapa-saparamo lenje i Yesus. 4 Naupu haitu, nesuvu vaimo i Pilatus hau ri savalikuna nanguli ka toYahudi, "Peintamo! Ia kukeni mesuvu tumai nte komiu ala rasanimiu ledo ntoto naria salaNa nikavaku." 5 I Yesus nikenira nesuvu ri savalikuna nosonggo karui bo nobaju magau nakamao. Bo nanguli i Pilatus ka todea haitu, "Peintamo! Hitumo Ia!" 6 Nanggita i Yesus, nongare-ngaremo balengga-balengga ntopanggeni agama bo topojaga-topojaga *Banua nu Alatala nanguli, "Pakumo Ia ri *kayu salib! Pakumo Ia ri kayu salib!" Nesana i Pilatus ka ira, "Alamiu mbotomo Ia, bo pakumiu mbotomo Ia ri kayu salib, sabana tona hitu ledo ntoto naria salaNa nikavaku." 7 Nesana toYahudi ka ia, "Nangoseaka atura-atura kami, tona hitu masipato rapatesi sabana Ia nompangaku karoNa *Ana nu Alatala!" 8 Nangepe tesa ntoYahudi haitu, nantambaimo kaeka rara i Pilatus. 9 Jadi nesua mpanjilimo ia riara banuana bo i Yesus muni nikeni nesua. Bo nekutanamo i Pilatus, "Tona lako ri umba Iko tu?" Tapi ledo nesana i Yesus. 10 Jadi nanguli vaimo i Pilatus ka Ia, "Nakuya ledo nipesanakaMu tesaku? Yaku nakuasa mombakabasaka Iko, bo nakuasa muni mombapaku Iko ri kayu salib!" 11 Nesana i Yesus, "Ane Alatala ledo mombadekei kuasa ka komiu, komiu ledo mamala mombakuasai karoKu. Jadi dosa ntona anu nanggeni Yaku tumai nte komiu nambasopa pade dosamiu." 12 Nangepe tesa i Yesus, nipasimbuku i Pilatusmo mombakabasaka i Yesus. Tapi nongare vaimo toYahudi, "Isema-sema nompangaku karona magau, iamo bali nu Magau Mbaso *Kaisar! Jadi ane komiu mombakabasaka tona tutu, komiu muni bali nu Magau Mbaso Kaisar!" 13 Nangepe peparangga ntoYahudi haitu, nikeni i Pilatusmo i Yesus hau ri savalikuna bo nonturomo ia ri gadera potangara ri ponturo niuli "Jaula Vatu." Ane riara basa *Ibrani, sangana "Gabata." 14 Tempo haitu nambela eo pompakasadia ka *eo penonto, nitasere tongo eo. *19:14 tongo eo: Tafsiran ntanina: tinti aono mpadondo. Basa Yunani "tinti aono." Nantuntuni jaa ntoYahudi, "tinti aono" batuana tinti sapulu randua tongo eo. Tapi nangoseaka jaa *ntoRoma, "tinti aono" batuana tinti aono mpadondo.* Nangulimo i Pilatus ka toYahudi, "Siimo magaumiu!" 15 Jadi nongare-ngaremo ira, "Patesimo Ia! Patesimo Ia! Pakumo Ia ri kayu salib!" Nanguli i Pilatus ka ira, "Hm! Pangulimiu masipato kupaku magaumiu ri kayu salib?" Nesanamo balengga-balengga ntopanggeni agama, "Aga Magau Mbaso Kaisar magau kami!" 16 Kaupuna nidagi i Pilatus, bo nidekeina i Yesus ka ira ala Ia rapatesi ri kayu salib. Nialaramo i Yesus bo nikeni ntantara-tantara hau ri savalikuna. 17 Nesuvumo Ia lako ri ngata haitu bo nisimbuakaNa mboto kayu salibNa hau ri ponturo niuli "Bulu Banga Balengga." Riara basa Ibrani sangana "Golgota." 18 Ri siamo i Yesus nipakura ri kayu salib. Ri tempo haitu naria muni randua tona ntanina nipaku ri kayu salibra, saito ri sabingga ngganaNa, saito ri sabingga njidiNa bo i Yesus ri tatangara. 19 I Pilatus nantudu tantarana mompataka dopi ri kayu salib i Yesus. Nitulisi ri dopi haitu ivei: I YESUS TONAZARET, MAGAU NTOYAHUD 20 Nadea toYahudi nombaca anu nitulisi ri dopi haitu sabana pompaku i Yesus napara ngata Yerusalem, bo tesa haitu nitulisi riara talu-ngaya basa, haitumo basa Ibrani, basa Latin, bo basa Yunani. 21 Nanggita haitu, nangulimo balengga-balengga ntopanggeni agama ka i Pilatus, "Nee ratulisimiu Magau ntoYahudi. Agina ratulisimiu 'Panguli ntona hitu, iamo Magau ntoYahudi.' " 22 Tapi nesana i Pilatus, "Anu nitulisiku haitu, batena haitumo! Domo rabaliki." 23 Naupu tantara-tantara nombapaku i Yesus ri kayu salib, nialara pakeaNa bo nibagi-bagira pata-bagia, simbo sabagia. Baju ndoeNa nialara muni. Baju haitu ledo naria podauna, aga nitanu ivesiamo santonga. 24 Haitu sampe tantara-tantara nanguli, "Nee rabitesita baju ndoe hitu. Agina kita mompenoa lamoro. Isema mambela lamoro, iamo manggava baju hitu." Haitu najadi ala madupa tesa nitulisi riara Buku Gasa ivei: "Ira momposibagi pakeaKu, bo baju ndoeKu raposipenoara." ( 19:24 Mazmur 22:18)*Jadi anu nipovia ntantara-tantara nompakadupa anu nitulisi haitu. 25 Tina i Yesus nosanggani-nggani ante sampesuvuna mombine neangga napara kayu salib. Naria muni i Maria berei i Klopas bo i Maria Magdalena. 26 I Yesus nanggita tinaNa neangga hamai ri sinjori anaguru nipotoveNa, *19:26 anaguru nipotoveNa , haitumo i Yohanes.* niuliNamo ka tinaNa, "Ina, reke anamumo ia." 27 Bo niuliNa munimo ka anaguruNa haitu, "Reke tinamumo ia." Jadi nompamula lako ri eo haitu, anaguru pangane nantarima tina i Yesus monturo ri banuana. 28 Nisani i Yesus naupu puramo bagoNa. Jadi notesamo Ia ala madupa tesa nitulisi riara Buku Gasa. NiuliNa, "Nabai tamboloKu." *19:28 Mazmur 69:22* 29 Hamai naria sangu tubu niisi uve *anggur napoi. Jadi tona nangala sangaya eva lomo bo nitomera riara uve anggur haitu. Naupu sia, nitosura ri vuntu kayu *hisop sanggoto bo nipopainukara i Yesus. 30 Naupu i Yesus nompetami uve anggur napoi haitu niuliNamo, "Naupu puramo." Naupu haitu notunggamo Ia bo naponjimo. 31 Eo haitu eo pompakasadia ka eo penonto, bo eo penonto haitu nambela eo pamulana *posusa Paskah ntoYahudi. Nantuntuni ada ntoYahudi ledo mamala karobata ntona nipaku ri kayu salib rapalamba moloe hamai sampe eo penonto, nemopa eo penonto haitu Eo Mbaso. Jadi haitu sampe pakeni-pakeni ntoYahudi nerapi nte i Pilatus ala kada ntona nipaku ri kayu salib haitu raboba pakakoto ala tona haitu masalisa mamate bo karobatara masalisa ratauraka lako ri kayu salib. 32 Jadi haumo tantara-tantara mombaboba pakakoto kada-kada ntona randua anu nipaku ri kayu salib ri sinjori i Yesus. 33 Tapi tempo ira nakava nte i Yesus, nikitara namatemo. Jadi ledo najadi nibobara pakakoto kada i Yesus. 34 Tapi naria saito tantara nombatosu usu i Yesus ante tavalana. Niosunapa tavala haitu, kaliu-liu nesuvumo raa ante uve lako ri usu i Yesus. 35 Tona nanggita kajadia haitu, iamo nompopaisani kajadia haitu ka komiu ala komiu muni momparasaya. Nakana tesana haitu bo nisanina mbotomo tesana haitu nakana. 36 Pura-pura haitu najadi ala madupa anu nitulisi riara Buku Gasa ivei: "Ledo ria sangua bukuna rapakakoto." *19:36 Pesuvu 12:46; Bilangan 9:12* 37 Bo naria muni tesa ntanina riara Buku Gasa nanguli, "Ira mantingoa tona nitosura tavala." *19:37 Zakharia 12:10* 38 Naupu haitu, i Yusuf toArimatea hau nomperapi karobata i Yesus lako nte i Pilatus. I Yusuf haitu topangoseaka i Yesus, aga ledo nisani ntona sabana ia naeka ka pakeni ntoYahudi. Perapi i Yusuf haitu nipoiyo i Pilatus. Jadi haumo i Yusuf nantauraka karobata i Yesus lako ri kayu salib. 39 I Yusuf niporoa i Nikodemus, anu nakava nanggita i Yesus tempo bara ipia bongi. I Nikodemus nanggeni galo rampa-rampa navangi nosanga *mur bo *gaharu, nitasere talu-pulu kilo kantamona. 40 Bo ira randua nangala karobata i Yesus bo nisompura ante kae gandisi tobelona bo nidikara rampa-rampa navangi pangane, nangoseaka ada ntoYahudi mombasompu tomate. 41 Napara ri savaliku ngata pompaku i Yesus ri kayu salib, naria salibo pampa. Ri pampa haitu naria sangu dayo nabaru, haitumo vatu nipaa bo dopa sanggani nipake. 42 Jadi karobata i Yesus nibolira riara dayo haitu, sabana dayo haitu napara bo domo masae pamulana eo penonto.
20:1 Ri eo Aka mpadondo mpisina da naruyo, i Maria Magdalena hau ri dayo i Yesusmo. Nakava ri dayo, nikitana vatu nipotutui dayo haitu nateduliakamo lako ri vamba nu dayo. 2 Jadi nangovamo ia hau nte i Simon Petrus bo anaguru nipotove i Yesus *20:2 anaguru nipotove i Yesus , haitumo i Yohanes.* , bo niulina, "Niala ntonamo karobata i Yesus lako riara nu dayo, bo ledo nisani kami bara ri umba nipombolira!" 3 Nangepe haitu, nalaimo i Petrus bo anaguru ntanina haitu hau ri dayo. 4 Nangovamo ira randua, tapi anaguru ntanina haitu nagasipa pade i Petrus. Jadi ia nokolu nakava ri dayo. 5 Nakava ri dayo, notunggamo ia nompeinta riara dayo. Nikitana kae gandisi niposompu i Yesus hamai. Tapi ia ledo nesua riara dayo haitu. 6 Pade nakavamo i Simon Petrus ri purina. Ia kaliu-liu nesua riara dayo haitu. Nikitana kae gandisi niposompu i Yesus hamai. 7 Bo nikitana muni kae nipompou balengga i Yesus. Tapi kae haitu ledo nipasanggani ante kae gandisi, aga nitika pakabelo niboli santanina. 8 Pade nesua munimo anaguru ntanina anu nokolu nakava ri dayo pangane. Nikitanapa kae haitu, niparasayana munimo i Yesus natuvu mpanjili. 9 Sampe eo haitu dopa muni nisanira patuju ntesa nitulisi riara Buku Gasa nggaulu anu nanguli i Yesus kana matuvu mpanjili lako ri kamateNa. 10 Naupu haitu nanjilimo ira randua hau ri banuara. 11 Tapi i Maria Magdalena da neangga notumangi-mangi ri savaliku nu dayo haitu. Ia notumangi bo notunggamo nompeintaka riara dayo. 12 Ri sia nikitana randua *malaeka nobaju nabula mpuu nonturo ri bela pomboli karobata i Yesus. Saito nonturo ri bela nu balenggaNa bo saito ri bela nu kadaNa. 13 Bo nekutanamo malaeka-malaeka haitu, "Ina, nakuya komiu notumangi-mangi?" Nesana i Maria, "Tupuku niala ntonamo lako ri sii bo ledo nisaniku ri umba nipombolira." 14 Naupu haitu, neili ia bo nikitana i Yesus neangga ri sia, tapi ledo nisanina Iamo mai i Yesus. 15 Nekutanamo i Yesus, "Ina, nakuya iko notumangi? Isema nielomu?" Nisarumaka i Maria bara topokarajaa ri pampa haitu. Jadi nesanamo ia, "Ane komiu nangala karobataNa lako ri sii, ulimo ka yaku bara ri umba nipombolimiu ala kusani bo hau kuala Ia." 16 Nanguli i Yesus ka ia, "He, Maria." Nangepe haitu, neili i Maria bo nanguli riara basa *Ibrani, "Rabuni!" {ITALIX!}(Batuana, "Guru.") 17 Nanguli i Yesus ka ia, "Nee rakabe Yaku, apa Yaku dopa neore hau nte TuamaKu. Tapi koimo hau nte sampesuvu-sampesuvuKu bo uli ka ira ivei: 'Yaku hau nte TuamaKu bo Tuamamiu, haitumo Alatala nisombaKu bo nisombamiu.' " 18 Jadi hau mpuumo i Maria Magdalena nte ana-anaguru i Yesus bo niulina, "Nikitakumo i Pue!" Bo nitesana muni ka ira pura-pura anu nitesa i Yesus ka ia. 19 Ri eo Aka bongina, ana-anaguru i Yesus nasiromu ri sangu banua. Vamba nu banua haitu nigunji sabana ira naeka ka pakeni *ntoYahudi. Sampesanika, neongamo i Yesus neangga ri tatangara, bo nanguli, "Kuperapi Alatala mompakatinonto raramiu!" 20 Naupu i Yesus nombatabe ira ivesia, nipopakitaNamo paleNa bo usuNa ka ira. Nadamba mpuumo rarara nanggita i Yesus. 21 Bo nanguli vaimo i Yesus, "Kuperapi Alatala mompakatinonto raramiu! Yaku mombasuro komiu, nasimbayu mpo TuamaKu nombasuro Yaku." 22 Naupu haitu nitavusiNamo ira ante nosaNa bo nanguli, "Tarimamo Nosa Gasa nu Alatala. 23 Ane raampungimiu dosa ntona, dosara raampungi nu Alatala muni, bo ane ledo raampungimiu dosa ntona, dosara ledo muni raampungi nu Alatala." 24 I Tomas, saito lako ri sapulu randua anaguru i Yesus, niuli muni "Ngana Rapi". Ia ledo naria nosanggani-nggani ante roa-roana tempo i Yesus nakava nompopakita karoNa ka ira. 25 Jadi nanguli ana-anaguruNa ntanina ka i Tomas, "Nikita kamimo i Pue!" Tapi nanguli i Tomas, "Ane dopa kukita valea nu paku ri paleNa bo kudika koya-mpaleku ri bela nu paku, bo ane dopa muni kudika paleku ri valea ntavala ri usuNa, dopa kuparasaya." 26 Naliu valu-mbongi, nasiromu vaimo ana-anaguru i Yesus riara nu banua haitu, bo i Tomas naria muni nosanggani-nggani ante roana ri sia. Vamba nigunji puramo tapi sampesanika, neongamo i Yesus neangga ri tatangara, bo nanguli, "Kuperapi Alatala mompakatinonto raramiu!" 27 Naupu haitu, niuliNa ka i Tomas, "Peintamo paleKu hitu. Dikamo koya-mpalemu ri sii. Bo dikamo palemu ri valea ntavala ri usuKu hitu. Tumo mabata-bata raramu, tapi parasayamo!" 28 Bo nanguli i Tomas ka i Yesus, "Tupuku! Alatala nisombaku!" 29 Nanguli i Yesus ka i Tomas, "Iko nomparasaya sabana nikitamu Yaku. Tapi nabelopa tona nomparasaya nau ledo nikitana Yaku." 30 Da nadeapa tanda-tanda nipokumaaka ntanina nipovia i Yesus tempo Ia da naria nosanggani-nggani ante ana-anaguruNa anu ledo nitulisi riara buku hitu. 31 Tapi anu nitulisi riara buku hitu, patujuna ala manggeni komiu momparasaya i Yesus mpuu-mpuu *Magau Topepakasalama, Ana nu Alatala. Bo patujuna muni ala komiu mamala manggava katuvua mabelo sampe ri kasae-saena sabana niparasayamiu Ia.
21:1 Naupu haitu, i Yesus nompopakita karoNa sangganipa ka anaguruNa ri bivi Rano Galilea. *21:1 Naskah basa Yunani: 'Rano Tiberias', nasimbayu ante Rano Galilea.* Iveimo tesana. 2 Bara sako-ndua anaguru i Yesus nasiromu ri sia, haitumo i Simon Petrus, i Tomas anu nidae "Ngana Rapi", i Natanael lako ri ngata Kana ri bagia Galilea, bo randua ana i Zebedeus, bo randua anaguruNa ntanina. 3 Nanguli i Simon Petrus ka roa-roana, "Hau mompemala bau ri rano yaku." Nesana roana, "Hau muni kami." Jadi hau ira nosanggani-nggani nesavi sakaya. Nojala baumo ira njambongi ntua tapi ledo ntoto ria bau namala nialara. 4 Nebonda eo, neanggamo i Yesus ri bivi rano, tapi ledo nisani nu anaguruNa Ia haitu i Yesus. 5 I Yesus nompongare anaguruNa riara sakaya, "Berimbamo, le? Naria bau nikavamiu?" Nesana ira, "Ledo ntoto naria." 6 Nanguli i Yesus ka ira, "Tendeakamo jalamiu ri sabingga nggana nu sakayamiu. Rakavamiu ngena bau." Jadi nitendeakara mpuumo jala ri sabingga nggana sakayara. Ledo nipakulera nombasoreaka jala haitu apa nadea mpuu bau nesua rajalara. 7 Anaguru anu nipotove i Yesus *21:7 anaguru nipotove i Yesus , haitumo i Yohanes.* nanguli ka i Petrus, "I Pue, tano!" Niepe i Petrus tesa haitu, nipasuana mpanjili bajuna, sabana ia ledo nobaju pangane. Bo nekavantumo ia hau riara rano norabu hau ri kabatana. 8 Ana-anaguru i Yesus ntanina haitu netuntuni nte sakaya hau ri kabatana bo nombataja jala naponu ante bau, sabana domo nakavao lako ri kabatana, nitasere saatu metere kakavaona. 9 Tempo ira nanau lako ri sakaya, nikitara naria ruti nu apu da narega ri sia, bo ri bavo nu ruti haitu naria bau bo naria muni roti. 10 Nanguli i Yesus ka ira, "Keni tumai bara sako-mbaa bau nipemalamiu tutu." 11 Jadi i Simon Petrus nesavi riara sakaya bo nitajana jala haitu sampe ri kabatana. Jala haitu naponu ante bau mbaso, kadeana pura-pura saatu limapulu bo talu-mbaa. Tapi naupa ivesia kadeana, ledo nabite jala haitu. 12 Bo niuli i Yesus vaimo ka anaguruNa, "Kamaimo kita mangande." Ledo ntoto naria tona nabia nekutana nte i Yesus, "Isema Komiu?" Sabana nisanira puramo Ia haitu i Pue. 13 Hau i Yesus nangala roti bo nibagiNa ka ira. Bo ivesia muni nipoviaNa ante bau. 14 Haitu katalu-ngganina i Yesus nompopakita karoNa ka ana-anaguruNa naliu Ia natuvu mpanjili lako ri kamateNa. 15 Naupu ira nangande, i Yesus nompekutana i Simon Petrus, "Simon, ana i Yohanes, nambasopa tovemu ka Yaku pade tove nu roa-roamu haitu?" Nesana i Petrus, "Iyo, nisaniMiu mboto, Pue, nipotoveku Komiu." Nanguli Yesus ka ia, "Ane ivesia, piaramo ana-ana bimbaKu." *21:15 bimbaKu: haitumo topomparasaya i Yesus. 16 Bo nekutana i Yesus karongganina, "Simon, ana i Yohanes, nipotovemu mpuu Yaku?" Nesana i Petrus, "Iyo, nisaniMiu mboto, Pue, nipotoveku Komiu." Nanguli i Yesus, "Ane ivesia, poevumo bimba-bimbaKu." 17 Bo i Yesus nekutana vai katalu-ngganina, "Simon, ana i Yohanes, nipotovemu mpuumo Yaku?" Nangepe haitu, nasusa mpuumo rara i Petrus, sabana talu-ngganimo i Yesus nompekutana ia. Jadi nesana i Petrus, "Pue, nisaniMiu mpengaya-ngaya. NisaniMiu nipotoveku Komiu." Nanguli i Yesus, "Ane ivesia, piaramo bimba-bimbaKu. 18 Pariaramo tesaKu hitu, tempo iko da namuda iko mboto nompou kopemu bo hau ri umba-umba nipodotamu. Tapi ane matuamo iko, iko kana mombadekei palemu ratipunggu ntona ntanina, bo iko rakeni ntona hau ri ponturo anu ledo nipokonomu." *21:18 Nantuntuni sajarana, i Petrus namate mpasuli nipaku ri kayu salib.* 19 Ante jalili haitu i Yesus nompopaisani dala nggamate i Petrus bara maipiapa, anu mompopakita kaoge nu Alatala. Naupu haitu nangulimo i Yesus ka i Petrus, "Nee menonto mangoseaka Yaku!" 20 Naupu haitu neilimo i Petrus bo nikanotona anaguru anu nipotove i Yesus. *21:20 anaguru nipotove i Yesus , haitumo i Yohanes.* Anaguru haitumo anu nonturo ri sinjori i Yesus tempo ira nangande bongina, anu nekutana, "Isema mompobalu Komiu, Pue?" 21 Jadi nekutanamo i Petrus, "Pue, nuapa majadi ante roaku moitu?" 22 Nesana i Yesus, "Ane rapana Yaku madota ia matuvu sampe Yaku makava mpanjili ri dunia hitu, haitu ledo paraluu musani. Tapi iko, nee menonto mangoseaka Yaku!" 23 Lako rahaitu natolelemo kareba ka topomparasaya i Yesus nanguli anaguru nipotoveNa haitu ledo mamate. Tapi ledo ivesia tesa i Yesus. Ivei niuliNa: "Ane rapana Yaku madota ia matuvu sampe Yaku makava mpanjili ri dunia hitu, haitu ledo paraluu musani." 24 I Yohanes hii anaguru nitesa ri bavona, iamo nanggita bo notesaki kajadia haitu. Bo ia muni notulisi kajadia haitu riara buku hitu. Bo nisanita anu nitesana haitu mpuu-mpuu nakana. 25 Da nadeapa anu ntanina nipovia i Yesus. Ane rapana ratulisi pura kajadia haitu, nipekiriku dunia hitu ledo masuka rapomboli pura-pura buku ratulisi.